|  |  |
| --- | --- |
|  | PATVIRTINTADepų tarnybos vado pavaduotojo, atliekančio vado funkcijas 2013 m. gruodžio 23 d. įsakymu Nr. V-228(Lietuvos kariuomenės Depų tarnybos vado 2014 m. gruodžio įsakymo Nr. V- redakcija)  |

**LIETUVOS KARIUOMENĖS DEPŲ TARNYBOS VYKDOMŲ SUPAPRASTINTŲ VIEŠŲJŲ PIRKIMŲ TAISYKLĖS**

**I. BENDROSIOS NUOSTATOS**

1. Lietuvos kariuomenės Depų tarnybos (toliau – DT) supaprastintų viešųjų pirkimų taisyklės (toliau – Taisyklės) nustato DT supaprastintų viešųjų pirkimų (toliau - supaprastinti pirkimai), vykdomų prekių, paslaugų ir darbų supaprastintų viešųjų pirkimų būdus, ir jų procedūrų atlikimo tvarką, pareigas ir atsakomybę, pirkimo dokumentų rengimo ir teikimo tiekėjams reikalavimus, ginčų nagrinėjimo tvarką.

2. DT Taisyklės parengtos vadovaujantis Lietuvos Respublikos viešųjų pirkimų įstatymu, Lietuvos Respublikos viešųjų pirkimų, atliekamų gynybos ir saugumo srityje, (toliau – Viešųjų pirkimų, atliekamų gynybos ir saugumo srityje, įstatymas) ir kitais pirkimus reglamentuojančiais teisės aktais.

3. DT atlikdama:

3.1. supaprastintus pirkimus, privalo vadovautis Viešųjų pirkimų įstatymo I skyriaus, 24 straipsnio 2 dalies 6, 7, 8, 9, 13, 14, 23 punktų, 3, 5 ir 6 dalių, 27 straipsnio 1 dalies, 28 straipsnio 10 dalies, 40 straipsnio, 41 straipsnio 1 dalies, IV ir V skyrių reikalavimais;

3.2. atlikdama mažos vertės pirkimus ir Viešųjų pirkimų įstatymo 85 straipsnio 6 dalyje nurodytus supaprastintus pirkimus, neprivalo vadovautis šio įstatymo 7 straipsnio 1 dalies, 17 straipsnio 1, 2, 5, 7, 8 dalių, 18 straipsnio 1, 2, 3, 6 dalių, 24 straipsnio 2 dalies 6, 7, 8, 9, 13, 14, 23 punktų, 3 ir 6 dalių, 27 straipsnio 1 dalies, 28 straipsnio 10 dalies, 40 straipsnio reikalavimais, taip pat, atlikdama šio straipsnio 6 dalyje nurodytus supaprastintus pirkimus, – ir šio įstatymo 7 straipsnio 3 dalies reikalavimais;

3.3. atlikdama neskelbiamą pirkimą, kai pateikti pasiūlymą kviečiamas tik vienas tiekėjas, neprivalo vadovautis šio įstatymo 24 straipsnio 2 dalies 5, 6, 7, 8, 9, 13, 14, 23 punktų, 3, 5 ir 6 dalių reikalavimais, jeigu mano, kad tokia informacija yra nereikalinga;

3.4. arba Viešųjų pirkimų, atliekamų gynybos ir saugumo srityje, įstatymu, Lietuvos Respublikos valstybės ir tarnybos paslapčių įstatymu Lietuvos Respublikos civiliniu kodeksu, šiomis Taisyklėmis ir kitais įstatymais ir juos įgyvendinančius teisės aktais.

4. Supaprastinti pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų, kartu nepažeidžiant įslaptintos informacijos apsaugos ir tiekimo patikimumo reikalavimų. Priimant sprendimus dėl pirkimo sąlygų, vadovaujamasi racionalumo principu.

5. DT prekių, paslaugų ir darbų supaprastintus pirkimus gali atlikti Viešųjų pirkimų įstatymo 84 straipsnyje nustatytais atvejais.

6. Viešųjų pirkimų įstatymo ir šiųTaisyklių reikalavimai netaikomi Viešųjų pirkimų įstatymo 10 straipsnyje nurodytiems pirkimas.

7. DT atliekamuose supaprastintuose pirkimuose turi teisę dalyvauti fiziniai asmenys, privatūs juridiniai asmenys, viešieji juridiniai asmenys ar tokių asmenų grupės. Pasiūlymui (projektui) pateikti ūkio subjektų grupė neprivalo įsteigti juridinio asmens. DT gali reikalauti, kad, ūkio subjektų jungtinės grupės pasiūlymą (projektą) pripažinus geriausiu ir DT pasiūlius sudaryti viešojo pirkimo–pardavimo sutartį (toliau – pirkimo sutartis), ši ūkio subjektų grupė įgytų tam tikrą teisinę formą, jei tai yra būtina siekiant tinkamai įvykdyti pirkimo sutartį.

8. DT, siekdama atsižvelgti į visuomenės poreikius socialinėje srityje ir aplinkos apsaugos reikalavimus atlikdama supaprastintus pirkimus vadovaujasi:

8.1. Lietuvos Respublikos Vyriausybės nutarimu patvirtinta Nacionalinės žaliųjų pirkimų įgyvendinimo programa kitų teisės aktų nuostatomis;

8.2. Viešųjų pirkimų įstatymo 91 straipsnio nuostatomis.

9. Taisyklėse vartojamos sąvokos:

9.1. **Asmuo atsakingas už pirkimų organizavimą ir pirkimų organizavimo tvarką** – DT vado įsakymu paskirtas valstybės tarnautojas, profesinės karo tarnybos karys ar darbuotojas, dirbantis pagal darbo sutartį (toliau – darbuotojas), kuris yra atsakingas už DT vado patvirtintuose asmens, atsakingo už pirkimų organizavimą ir pirkimų organizavimo priežiūrą nuostatuose nurodytų funkcijų ir užduočių vykdymą;

9.2. **pirkimo iniciatorius** – DT vado įsakymu paskirti asmenys iš DT padalinių, analizuojantys poreikius ir teikiantys paraiškas (nurodantys poreikius) dėl prekių, paslaugų ir darbų poreikio. Į šias paraiškas atsižvelgiama rengiant DT bendrąjį pirkimo planą;

9.3. **pirkimo organizatorius** – DT vado įsakymu paskirtas valstybės tarnautojas, profesinės karo tarnybos karys ar darbuotojas, dirbantis pagal darbo sutartį (toliau – darbuotojas), kuris Taisyklių nustatyta tvarka organizuoja ir atlieka supaprastintus pirkimus, kurie patenka į Viešųjų pirkimų įstatymo taikymo sritį, kai jiems atlikti nesudaroma Komisija;

9.4. **alternatyvus pasiūlymas** – pasiūlymas, kuriame siūlomos kitokios, negu yra nustatyta pirkimo dokumentuose, pirkimo objekto charakteristikos arba pirkimo sąlygos;

9.5. **aprašomasis dokumentas** – vykdant pirkimą konkurencinio dialogo būdu tiekėjams pateikiamas techninėms specifikacijoms analogiškas dokumentas, kuriame pirkimo objekto savybės apibūdinamos aprašomuoju būdu, t. y. kitaip nei įprastinėse techninėse specifikacijose. Aprašomajame dokumente gali būti pateikiamos ir teisinės, administracinės, sutartinės ar kitokios sąlygos, susijusios su konkurencinio dialogo vykdymu;

9.6. **kainodaros taisyklės** (pirkimo vertės) – pirkimo dokumentuose ir pirkimo sutartyje nustatoma kaina ar pirkimo sutarties kainos apskaičiavimo taisyklės;

9.7. **kvalifikacijos patikrinimas** – procedūra, kurios metu tikrinama, ar tiekėjai atitinka pirkimo dokumentuose nurodytus minimalius kvalifikacijos reikalavimus;

9.8. **kvalifikacinė atranka** – procedūra, kurios metu DT pagal pirkimo dokumentuose nustatytus kvalifikacijos kriterijus atrenka nustatytą skaičių kandidatų, kviestinų dalyvauti tolesnėse pirkimo procedūrose;

9.9. **numatomo viešojo pirkimo** **vertė** (toliau – pirkimo vertė) – DT numatomų (planuojamų) sudaryti pirkimo sutarčių vertė, skaičiuojama imant visą mokėtiną sumą be pridėtinės vertės mokesčio, įskaitant visas sutarčių pasirinkimo ir pratęsimo galimybes. Pirkimo vertė skaičiuojama pirkimo pradžiai, atsižvelgiant į visas to paties tipo prekių ar paslaugų arba tam pačiam objektui skirtas darbų pirkimo sutarčių vertes. Jeigu pirkimas prasideda vienais finansiniais metais ir pasibaigia kitais finansiniais metais, sudaromos pirkimo sutarties vertė įtraukiama į pirkimų vertes tų finansinių metų, kuriais pirkimas prasidėjo;

9.10. **Supaprastintas viešasis pirkimas** – bet kuris iš šių pirkimų:

9.10.1. kurių vertė yra mažesnė už nustatytas tarptautinio pirkimo vertės ribas;

9.10.2. Viešųjų pirkimo įstatymo 2 priedėlyje nurodytų B paslaugų pirkimai neatsižvelgiant į pirkimo vertę;

9.10.3. Viešųjų pirkimo įstatymo 9 straipsnio 14 dalyje nurodyti pirkimai.

9.11. **Supaprastintas projekto konkursas** – pirkimo procedūra, kai DT suteikiama galimybė įsigyti konkursui pateiktą ir vertinimo komisijos (žiuri) išrinktą planą ar projektą (teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingų ar panašaus pobūdžio paslaugų). Konkurso dalyviams gali būti skiriami prizai ar piniginės išmokos;

9.12. **Supaprastintas ribotas konkursas** – pirkimo būdas,kaiparaiškas dalyvauti konkurse gali pateikti visi norintys konkurse dalyvauti tiekėjai, opasiūlymus konkursui – tik DT pakviesti tiekėjai;

9.13. **Supaprastintos skelbiamos derybos** – pirkimo būdas, kai paraiškas dalyvauti derybose gali pateikti visi tiekėjai, o DT su visais ar atrinktais tiekėjais derasi dėl pirkimo sutarties sąlygų.

9.14. **apklausa** – pirkimo būdas, kai DT raštu arba žodžiu kviečia pasirinktus tiekėjus pateikti pasiūlymus, ir perka prekes, paslaugas ar darbus iš mažiausią kainą pasiūliusio ar ekonomiškiausią pasiūlymą pateikusio tiekėjo.

9.15. **raštu** reiškia bet kokią informacijos išraišką žodžiais arba skaičiais, kurią galima perskaityti, atgaminti ir perduoti. Šis terminas apima ir elektroninėmis priemonėmis perduotą ir saugomą informaciją.

9.16. **mažos vertės viešasis konkursas** (toliau – mažos vertės pirkimas) – supaprastintas pirkimas, kai yra bent viena iš šių sąlygų:

9.16.1. prekių ar paslaugų pirkimo vertė yra mažesnė kaip 58 000 eurų be pridėtinės vertės mokesčio (toliau – PVM), o darbų pirkimo vertė mažesnė kaip 145 000 eurų be PVM;

9.16.2. perkamos panašios prekės, paslaugos ar darbai dėl to paties objekto yra suskirstyti į atskiras pirkimo dalis, kurių kiekvienai numatoma sudaryti atskirą pirkimo sutartį (sutartis), jeigu bendra šių sutarčių vertė yra ne didesnė kaip 10 procentų prekių ar paslaugų supaprastintų pirkimų to paties tipo sutarčių vertės ir mažesnė kaip 58 000 eurų be PVM , o perkant darbus – ne didesnė kaip 1,5 procento to paties objekto supaprastinto pirkimo vertės ir mažesnė 145 000 eurų be PVM.

 9.17. **Dinaminė pirkimo sistema** – vien tik elektroninis procesas, skirtas įprastiems pirkimams, kurių charakteristikos rinkoje visuotinai žinomos ir atitinka DT nustatytus reikalavimus, atlikti. Dinaminės pirkimo sistemos naudojimo trukmė yra ribota. Per visą jos galiojimo laiką bet kuriam suinteresuotam tiekėjui, atitinkančiam perkančiosios organizacijos nustatytus kvalifikacinius reikalavimus ir pateikusiam specifikacijas atitinkantį orientacinį pasiūlymą, leidžiama dalyvauti procese.

9.18. **Pasiūlymas** – tiekėjo raštu pateiktų dokumentų ir elektroninėmis priemonėmis pateiktų duomenų visuma ar žodžiu pateiktas siūlymas tiekti prekes, teikti paslaugas ar atlikti darbus pagal DT nustatytas pirkimo sąlygas.

9.19. Pasiūlymo galiojimo užtikrinimas ir viešojo pirkimo–pardavimo sutarties įvykdymo užtikrinimas – Lietuvos Respublikos civiliniame kodekse nustatytas prievolės įvykdymo užtikrinimo būdas.

9.20. **Pirkimo dokumentai** – DT raštu pateikiami tiekėjams dokumentai ir elektroninėmis priemonėmis pateikti duomenys, apibūdinantys perkamą objektą ir pirkimo sąlygas: skelbimas, kvietimas, techninė specifikacija, aprašomieji dokumentai, pirkimo sutarties projektas, kiti dokumentai ir dokumentų paaiškinimai (patikslinimai).

9.21. **Pirkimo sutarties sudarymo atidėjimo terminas** (toliau – atidėjimo terminas) – 15 dienų laikotarpis, kuris prasideda nuo pranešimo apie sprendimą sudaryti pirkimo sutartį išsiuntimo iš perkančiosios organizacijos suinteresuotiems kandidatams ir suinteresuotiems dalyviams dienos ir kurio metu negali būti sudaroma pirkimo sutartis.

9.22. **Viešojo pirkimo–pardavimo sutartis** (toliau – **pirkimo sutartis**) – viešųjų pirkimų įstatymo ir šių taisyklių nustatyta tvarka dėl ekonominės naudos vieno ar daugiau tiekėjų ir vienos ar kelių perkančiųjų organizacijų raštu, išskyrus šio įstatymo 18 straipsnio 10 dalyje nurodytus atvejus, kai viešojo pirkimo sutartis gali būti sudaroma žodžiu, sudaryta sutartis, kurios dalykas yra prekės, paslaugos ar darbai.

9.23. **Pirkimų principai**:

9.23.1. **lygiateisiškumo principas** nustato, kad DT visiems pirkimo dalyviams privalo sudaryti lygias teises dalyvauti pirkime. Jo laikymasis reikalauja užtikrinti efektyvią konkurenciją sudarant viešojo pirkimo sutartis;

9.23.2. **nediskriminavimo principas** įtvirtina vieną svarbiausių draudimų diskriminuoti kitos ES valstybės tiekėjus ar sudaryti bet kokius barjerus dalyvauti kitos ES valstybės tiekėjui viešojo pirkimo procese;

9.23.3. **skaidrumo principas** nustato lygias galimybes visiems dalyviams pateikti savo pasiūlymus. Skaidrumo principo turinys apima atliekamų viešųjų pirkimų procedūrų viešumą.

9.23.4. **abipusio pripažinimo principas** draudžia nustatyti kvalifikacinius reikalavimus, susijusius su nacionaline priklausomybe, t.y. Lietuvoje turi būti pripažįstami ES narėse išduoti dokumentai, o Lietuvoje išduoti dokumentai užsienio šalyse.

9.23.5. **proporcingumo principas** reikalauja, kad DT tiekėjams, taip pat būsimiems tiekėjų įsipareigojimams nustatytų tokius reikalavimus, kurie derėtų su pirkimo objektu ir pirkimo sąlygomis.

9.24. **Nepriekaištinga reputacija** – nepriekaištingos reputacijos asmenimis nelaikomi:

9.24.1. asmenys, teisti už sunkų ir labai sunkų nusikaltimą ar nusikaltimą ekonomikai ir verslo tvarkai, finansų sistemai arba valstybės tarnybai ir viešiesiems interesams, neatsižvelgiant į tai, ar teistumas yra išnykęs ar panaikintas;

9.24.2. asmenys, teisti už tyčinį nusikaltimą, – jei teistumas neišnykęs ar nepanaikintas;

9.24.3. asmenys, pažeidę Lietuvos Respublikos viešųjų ir privačių interesų derinimo valstybinėje tarnyboje įstatymo reikalavimus;

9.24.4.asmenys, piktnaudžiaujantys alkoholiu, narkotinėmis, toksinėmis arba psichotropinėmis medžiagomis;

9.24.5. asmenys, kurie įsiteisėjusiu teismo nuosprendžiu yra pripažinti padarę korupcinio pobūdžio nusikalstamą veiką;

9.24.6. asmenys, kuriems paskirta ir galioja nuobauda (išskyrus įspėjimą) už viešųjų pirkimų tvarkos pažeidimą pagal Lietuvos Respublikos administracinių teisės pažeidimų kodeksą;

9.24.7. asmenys, pažeidę Lietuvos Respublikos politikų elgesio kodekso normas;

9.24.8. asmenys, pažeidę Lietuvos Respublikos tarnautojų elgesio kodekso normas.

10. Kitos Taisyklėse vartojamos sąvokos nustatytos Viešųjų pirkimų įstatyme, Viešųjų pirkimų, atliekamų gynybos ir saugumo srityje, įstatyme, Valstybės ir tarnybos paslapčių įstatyme ir šiuos įstatymus įgyvendinančiuose teisės aktuose.

11. Pasikeitus Taisyklėse minimiems teisės aktams ar rekomendacinio pobūdžio dokumentams, taikomos aktualios tų teisės aktų ar rekomendacinio pobūdžio dokumentų redakcijos nuostatos.

**II. PIRKIMŲ PLANAVIMAS IR ORGANIZAVIMAS. PIRKIMUS ATLIEKANTYS ASMENYS**

12. Atsakingas, už bendrą pirkimų planavimą ir sąrašo parengimą bei pirkimų vertės apskaitą planavimo metu, asmuo (toliau – asmuo, atsakingas už pirkimų poreikio planavimą), rengia, vadovaudamasis Viešųjų pirkimų įstatymo 9 straipsnio nuostatomis ir Viešųjų pirkimų tarnybos direktoriaus 2003 m. vasario 26 d. įsakymu Nr. 1S-26 patvirtinta Numatomo viešojo pirkimo vertės nustatymo metodika, apskaičiuoja numatomų pirkimų vertes ir teikia tvirtinti planuojamų atlikti einamaisiais biudžetiniais metais viešųjų pirkimų planus bei nustatytais terminais kiekvienais metais, ne vėliau kaip iki kovo 15 dienos, o šiuos planus patikslinusi – nedelsdamas, Centrinėje viešųjų pirkimų informacinėje sistemoje ir krašto apsaugos ministerijos svetainėje, skelbia tais metais planuojamų atlikti viešųjų pirkimų suvestinę, kurioje nurodo DT, adresą, kontaktinius duomenis, pirkimo objekto pavadinimą ir kodą, numatomą kiekį ar apimtį (jeigu įmanoma), numatomą pirkimo pradžią, pirkimo būdą, ketinamos sudaryti pirkimo sutarties trukmę (netaikoma mažos vertės pirkimams).

13. DT pirkimo iniciatoriai ateinantiems metams numatomus pirkimus planuoti pradeda DT vado nustatyta tvarka ir terminais.

14. Pirkimo iniciatorius teikdamas paraišką dėl pirkimo atlikimo turi atlikti rinkos tyrimą, reikalingą potencialiems tiekėjams, numatomai pirkimo vertei ir galimybei supaprastintą pirkimą atlikti iš Viešųjų pirkimų įstatymo 91 straipsnio 1 dalyje nurodytų įstaigų ir įmonių nustatyti, ir pagal poreikį nurodo pagrindines pirkimo sąlygas ir informaciją:

14.1. planuojamas (turimas) šiam pirkimui lėšas (jei tokie limitai nustatomi), nurodant jų šaltinį ir maksimalią šio pirkimo vertę;

14.2. pirkimo objekto eksploatavimo išlaidas;

14.3. minimalius tiekėjų kvalifikacijos reikalavimus;

14.4. jeigu prašymas pirkti teikiamas dėl pirkimo apklausos būdu – siūlomų kviesti tiekėjų sąrašą;

14.5. pasiūlymų vertinimo kriterijus; kai siūloma vertinti ekonomiškai naudingiausio pasiūlymo kriterijumi – ekonominio naudingumo vertinimo kriterijus ir parametrus, jų lyginamuosius svorius ir vertinimo tvarką;

14.6. prekių pristatymo ar paslaugų suteikimo ir darbų atlikimo terminus, kitas reikalingas pirkimo sutarties sąlygas;

14.7. galimybes pirkime taikyti aplinkosaugos kriterijus;

14.8. reikalingus planus, brėžinius ir projektus;

14.9. galimybes pirkimą vykdyti naudojantis CPO elektroniniu katalogu, kai jame siūlomos prekės, paslaugos ar darbai atitinka pirkimo iniciatoriaus suformuotus poreikius ir pirkimas negali būti atliktas efektyvesniu būdu racionaliai naudojant lėšas;

14.10. kitą reikalingą informaciją.

15. DT supaprastintiems pirkimams organizuoti ir atlikti gali sudaryti Viešojo pirkimo komisiją (toliau – Komisija), ir/ar paskirti Pirkimo organizatorių bei nustatyti jai/jam užduotis ir suteikti visus įgaliojimus toms užduotims vykdyti.

16. Tuo pačiu metu atliekamiems keliems pirkimams gali būti sudarytos kelios Komisijos arba viena nuolatinė Komisija, ar paskirti keli pirkimo organizatoriai. Jei projekto konkurso dalyviams keliami profesiniai reikalavimai, tai ne mažiau kaip trečdalis Komisijos narių turi būti tokios pačios arba panašios kvalifikacijos.

17. Jeigu DT supaprastintiems pirkimams organizuoti ir jiems atlikti įgalioja kitą perkančiąją organizaciją, šiuos veiksmus atlieka įgaliotoji organizacija. Komisija ar Pirkimo organizatorius dirba pagal ją sudariusios organizacijos patvirtintą darbo reglamentą, yra jai atskaitinga ir vykdo tik raštiškas jos užduotis ir įpareigojimus. Už Komisijos ar Pirkimo organizatorius veiksmus atsako ją sudariusi DT.

18. Komisija sudaroma DT arba jos įgaliotosios organizacijos vadovo įsakymu iš ne mažiau kaip 3 fizinių asmenų. Šie asmenys gali būti ir ne DT darbuotojai. Komisijos pirmininku skiriamas DT darbuotojas. Skiriant Komisijos pirmininką, narius bei Pirkimo organizatorių, turi būti atsižvelgiama į jų ekonomines, technines, teisines žinias ir šio įstatymo bei kitų pirkimus reglamentuojančių teisės aktų išmanymą. Komisijos pirmininku, nariais ir Pirkimo organizatoriumi gali būti tik nepriekaištingos reputacijos asmenys. DT turi teisę kviestis ekspertus – dalyko žinovus konsultuoti klausimu, kuriam reikia specialių žinių, ar jį įvertinti. Komisijos posėdžiai ir priimami sprendimai yra teisėti, kai posėdyje dalyvauja daugiau kaip pusė visų Komisijos narių.

19. Komisija ir Pirkimo organizatorius veikia ją sudariusios DT vardu pagal jai/jam suteiktus įgaliojimus. Komisija ir Pirkimo organizatorius veikia nuo sprendimo ją sudaryti priėmimo/jam paskirti kol įvykdys visas raštiškas ją sudariusios/ jį paskyrusios DT jai/jam nustatytas užduotis arba kol bus priimtas sprendimas nutraukti pirkimą.

20. Komisija priima sprendimus posėdyje paprasta balsų dauguma atviru vardiniu balsavimu. Jeigu balsai pasiskirsto po lygiai, lemia Komisijos pirmininko balsas. Komisijos visi sprendimai įforminami protokolu. Protokole nurodomi Komisijos sprendimo motyvai, pateikiami paaiškinimai, kiekvieno Komisijos nario atskiroji nuomonė. Protokolą pasirašo visi Komisijos posėdyje dalyvavę nariai.

21. Pirkimo organizatorius kiekvieną sprendimą įformina užpildydamas apklausos pažymą arba pirkimo eigos pažymą:

21.1. kai pirkimas atliekamas raštu ir tikrinama tiekėjo kvalifikacija bei sudaroma pirkimo-pardavimo sutartis raštu, kiekvienas sprendimas fiksuojamas surašant pirkimo eigos pažymą nurodant Supaprastintų viešųjų pirkimų taisyklių punktus pagal kuriuos atliekamas supaprastintas pirkimas);

21.2. kai pirkimas atliekamas raštu, o tiekėjo kvalifikacija netikrinama ir sutartis sudaroma raštu, pildoma Apklausos pažyma;

21.3. kai pirkimas atliekamas žodžiu, sutartis sudaroma raštu arba žodžiu, pildoma Apklausos pažyma.

22. Komisijos nariai, Pirkimo organizatorius ir DT pakviesti ekspertai negali teikti jokios informacijos tretiesiems asmenims apie tiekėjų pateiktų pasiūlymų turinį, išskyrus Lietuvos Respublikos teisės aktų nustatytus atvejus.

23. Kiekvienas Komisijos narys ir ekspertas gali dalyvauti Komisijos darbe bei kiekvienas Pirkimo organizatorius gali vykdyti DT vado paskirtas užduotis tik prieš tai pasirašęs nešališkumo deklaraciją ir konfidencialumo pasižadėjimą.

24. Komisijos narys, ekspertas ir Pirkimo organizatorius už savo veiką atsako pagal Lietuvos Respublikos įstatymus.

25. Supaprastintus pirkimus vykdo Komisija, kai:

25.1. supaprastinto pirkimo prekių ar paslaugų pirkimo sutarties vertė viršija 6 tūkstančius eurų be PVM;

25.2. supaprastinto pirkimo darbų pirkimo sutarties vertė viršija 29 tūkstančius eurų be PVM;

25.3. mažos vertės prekių ar paslaugų pirkimo sutarties vertė viršija 15 tūkstančius eurų be PVM;

25.4. mažos vertės darbų pirkimo sutarties vertė viršija 15 tūkstančius eurų be PVM.

26. DT gali įsigyti prekių, paslaugų ar darbų iš centrinės perkančiosios organizacijos arba per ją.

27. Laikoma, kad DT, pirkdama prekių, paslaugų ar darbų iš centrinės perkančiosios organizacijos arba per ją, laikėsi Viešųjų pirkimų įstatymo reikalavimų, jeigu jų laikėsi centrinė perkančioji organizacija.

28. DT privalo įsigyti prekes, paslaugas ir darbus iš centrinės perkančiosios organizacijos arba per ją, kai centrinės perkančiosios organizacijos kataloge siūlomos prekės, paslaugos ar darbai atitinka DT poreikius ir DT negali jų atlikti efektyvesniu būdu racionaliai naudodama tam skirtas lėšas. DT privalo motyvuoti savo sprendimą neatlikti centrinės perkančiosios organizacijos kataloge siūlomų prekių, paslaugų ar darbų pirkimo ir saugoti tai patvirtinantį dokumentą kartu su kitais pirkimo dokumentais šiose Taisyklėse nustatyta tvarka.

29. DT turi užtikrinti, kad prekių, paslaugų ir darbų viešieji pirkimai, atliekami Centrinės viešųjų pirkimų informacinės sistemos priemonėmis (kai pirkimo atveju elektroninėmis priemonėmis pateikiamas skelbimas apie pirkimą (neskelbiamų pirkimų atveju – kvietimas), kiti pirkimo dokumentai ir priimami tiekėjų pasiūlymai) kiekvienais kalendoriniais metais sudarytų ne mažiau kaip 50 procentų perkančiosios organizacijos viešųjų pirkimų bendrosios vertės.

30. DT pirkimams organizuoti ir pirkimo procedūroms iki pirkimo sutarties sudarymo atlikti gali įgalioti kitą perkančiąją organizaciją (toliau – įgaliotoji organizacija). Tam ji privalo įgaliotajai organizacijai nustatyti užduotis ir suteikti visus įgaliojimus toms užduotims vykdyti. Įgaliojimai įforminami Lietuvos Respublikos civilinio kodekso nustatyta tvarka.

31. Už DT įgaliotajai organizacijai nustatytas užduotis atsako DT, o už šių užduočių įvykdymą – įgaliotoji organizacija. Už pirkimo sutarties sudarymą, jos sąlygų vykdymą yra atsakinga DT.

32. Supaprastinto pirkimo pradžią, pabaigą, pirkimo procedūrų nutraukimą reglamentuoja Viešųjų pirkimų įstatymo 7 straipsnis:

32.1. pirkimas prasideda, kai Viešųjų pirkimų tarnyba gauna DT pateiktą skelbimą apie pirkimą arba kai pirkimas atliekamas neskelbiamų derybų būdu – pateikus kandidatui (kandidatams) kvietimą dalyvauti derybose; atliekant šio įstatymo IV skyriuje reglamentuojamą pirkimą, apie kurį neskelbiama, – kai perkančioji organizacija kreipiasi į tiekėją (tiekėjus) prašydama pateikti pasiūlymą (pasiūlymus);

32.2. Pirkimas (ar atskiros dalies pirkimas) pasibaigia, kai:

32.2.1. sudaroma pirkimo sutartis (preliminarioji sutartis) arba nustatomas projekto konkurso laimėtojas;

32.2.2. atmetamos visos paraiškos ar pasiūlymai;

32.2.3. nutraukiamos pirkimo procedūros;

32.2.4. per nustatytą terminą nepateikiama nė viena paraiška ar pasiūlymas;

32.2.5. pasibaigia pasiūlymų galiojimo laikas ir pirkimo sutartis nesudaroma dėl priežasčių, kurios priklauso nuo tiekėjų;

32.2.6. visi tiekėjai atsiima pasiūlymus ar atsisako sudaryti pirkimo sutartį.

33. DT, bet kuriuo metu iki pirkimo sutarties sudarymo turi teisę nutraukti pirkimo procedūras, jeigu atsirado aplinkybių, kurių nebuvo galima numatyti. Sprendimą dėl pirkimo nutraukimo priima DT vadas. Teikimą DT vadui teikia Komisija, pirkimo organizatorius arba pirkimo iniciatorius, įskaitant ir įgaliotosios perkančiosios organizacijos pirkimo komisijas ir pirkimo organizatorius. Viešųjų pirkimų tarnybos sutikimas nereikalingas nutraukiant supaprastinto pirkimo procedūras.

**III. SUPAPRASTINTŲ PIRKIMŲ PASKELBIMAS**

34. DT skelbia apie kiekvieną supaprastintą pirkimą, išskyrus Taisyklėse nustatytus atvejus, atsižvelgiant į Viešųjų pirkimų įstatymo 92 straipsnio nuostatas, atvejus.

35. DT apie supaprastintą pirkimą skelbia Viešųjų pirkimų įstatymo 86 straipsnyje ir Taisyklėse nustatyta tvarka, o informacinį pranešimą neskelbiamų supaprastintų pirkimų atveju – Viešųjų pirkimų įstatymo 92 straipsnyje ir Taisyklėse nustatyta tvarka, o pirkimo sutartį sudaryti ne anksčiau kaip po 5 darbo dienų nuo informacinio pranešimo paskelbimo dienos.

36. Kai vykdomas supaprastintas pirkimas dėl Viešųjų pirkimų įstatymo 2 priedėlio B paslaugų sąraše nurodytų paslaugų, pirkimo vertė yra ne mažesnė, negu nustatyta tarptautinio pirkimo vertės riba, DT gali paskelbti pranešimą dėl savanoriško ex ante skaidrumo. Sprendimą dėl šio pranešimo paskelbimo priima Komisija arba pirkimo organizatorius. Tokiu atveju DT neprivalo skelbti informacinio pranešimo, kaip nurodyta Taisyklių 35 punkte.

37. DT skelbimą apie supaprastintą pirkimą, Viešųjų pirkimų įstatymo 92 straipsnio 2 dalyje nurodytą informacinį pranešimą ir šio straipsnio 3 dalyje nurodytą pranešimą dėl savanoriško ex ante skaidrumo, kuriuos pagal šį įstatymą ir Taisykles numatyta paskelbti viešai, skelbia CVP IS, o pranešimus dėl savanoriško ex ante skaidrumo – ir Europos Sąjungos oficialiajame leidinyje. Skelbimai, informaciniai pranešimai ir pranešimai dėl savanoriško ex ante skaidrumo gali būti papildomai skelbiami DT krašto apsaugos ministerijos interneto svetainėje, kitur internete, leidiniuose ar kitomis priemonėmis.

38. DT vadovaudamasi Viešųjų pirkimų įstatymo 7 straipsnio 3 dalimi, krašto apsaugos ministerijos interneto svetainėje ir leidinio „Valstybės žinios“ priede „Informaciniai pranešimai“ informuoja apie pradedamą bet kurį pirkimą (išskyrus mažos vertės pirkimus), taip pat nustatytą laimėtoją ir ketinamą sudaryti bei sudarytą sutartį, vadovaudamasi Skelbimų teikimo valstybės įmonei Seimo leidyklai „Valstybės žinios“ tvarka, patvirtinta VĮ Seimo leidyklos „Valstybės žinios“ direktoriaus 2011 m. gruodžio 27 d. įsakymu Nr. VĮ-11-22 „Dėl valstybės įmonei Seimo leidyklai „Valstybės žinios“ teikiamų skelbimų apie pradedamą pirkimą, apie nustatytą laimėtoją ir ketinimą sudaryti sutartį bei apie sudarytą sutartį formų tvirtinimo“.

39. DT visą 35 punkte nurodytą skelbtiną informaciją, taip pat informaciją apie kiekvieną bet kurį mažos vertės pirkimą, pagal KAM bendrųjų reikalų departamento nustatytą formą, KAM bendrųjų reikalų departamentui teikia iki kito mėnesio 10 dienos el. paštu pirkimai@kam.lt.

40. DT vadovaudamasi Viešųjų pirkimų tarnybos direktoriaus 2011 m. gruodžio 12 d. įsakymu Nr. 1S-183 “Dėl viešųjų pirkimų tarnybos direktoriaus 2009 m. gegužės 15 d. įsakymo Nr. 1S-49 „Dėl informacijos apie planuojamus vykdyti viešuosius pirkimus skelbimo centrinėje viešųjų pirkimų informacinėje sistemoje tvarkos aprašo patvirtinimo“ pakeitimo“ patvirtintu Informacijos apie planuojamus vykdyti viešuosius pirkimus skelbimo Centrinėje viešųjų pirkimų informacinėje sistemoje (CVP IS) tvarkos aprašu, naudodamasis CVP IS priemonėmis, iš anksto skelbia pirkimų, išskyrus mažos vertės pirkimų, techninių specifikacijų projektą (elektroninę dokumento formą arba skaitmeninę jo kopiją) ir jų pakeitimus, patikslinimus bei papildymus. DT gali skelbti ir mažos vertės pirkimų techninių specifikacijų projektus.

41. DT laimėjusio dalyvio pasiūlymą, sudarytą pirkimo sutartį ir pirkimo sutarties sąlygų pakeitimus, išskyrus informaciją, kurios atskleidimas prieštarautų teisės aktams arba teisėtiems tiekėjų komerciniams interesams arba trukdytų laisvai konkuruoti tarpusavyje, ne vėliau kaip per 10 dienų nuo pirkimo sutarties sudarymo ar jos sąlygų pakeitimo paskelbia Centrinėje viešųjų pirkimų informacinėje sistemoje. Šis reikalavimas netaikomas pirkimams, kai pirkimo sutartis sudaroma žodžiu, taip pat laimėjusio dalyvio pasiūlymo ar pirkimo sutarties dalims, kai nėra techninių galimybių tokiu būdu paskelbtos informacijos atgaminti ar perskaityti. Tokiu atveju DT turi sudaryti galimybę susipažinti su nepaskelbtomis laimėjusio dalyvio pasiūlymo ar pirkimo sutarties dalimis.

**IV. PIRKIMO DOKUMENTŲ RENGIMAS, TEIKIMAS IR PAAIŠKINIMAI**

42. Pirkimo dokumentus, pagal pirkimo iniciatoriaus parengtas pagrindines pirkimo sąlygas, rengia Komisija arba Pirkimo organizatorius. Pirkimo dokumentus rengiantys asmenys turi teisę gauti iš DT padalinių visą informaciją, reikalingą pirkimo dokumentams parengti, patikslinti ir pirkimo procedūroms atlikti.

43. Kai pirkimas atliekamas žodžiu, pirkimo dokumentai nerengiami.

44. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

45.Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o DT nupirkti tai, ko reikia.

46. Pirkimo dokumentuose nustatyti reikalavimai negali dirbtinai riboti tiekėjų galimybių dalyvauti pirkime ar sudaryti sąlygas dalyvauti tik konkretiems tiekėjams.

47. Pirkimo dokumentuose, atsižvelgiant į pasirinktą supaprastinto pirkimo būdą pateikiama ši informacija:

47.1. nuoroda į šias Taisykles, kuriomis vadovaujantis vykdomas supaprastintas pirkimas (taisyklių pavadinimas, patvirtinimo data, visų pakeitimų paskelbimo datos);

47.2. jei apie pirkimą buvo skelbta, pateikiama nuoroda į skelbimą;

47.3. DT valstybės tarnautojų, profesinės karo tarnybos karių, darbuotojų, dirbančių pagal darbo sutartis, arba Komisijos narių (vieno ar kelių), kurie įgalioti palaikyti tiesioginį ryšį su tiekėjais ir gauti iš jų (ne tarpininkų) pranešimus, susijusius su pirkimų procedūromis, vardai, pavardės, adresai, telefonų ir faksų numeriai;

47.4. pasiūlymų, vykdant supaprastintą projekto konkursą – projektų (toliau – pasiūlymų) ir / ar paraiškų pateikimo terminas (data, valanda ir minutė) ir vieta;

47.5. pasiūlymų ir (ar) paraiškų rengimo reikalavimai; jeigu numatoma pasiūlymus ir (ar) paraiškas priimti naudojant elektronines priemones, atitinkančias Viešųjų pirkimų įstatymo 17 straipsnio nuostatas, – informacija apie reikalavimus, būtinus pasiūlymams ir (ar) paraiškoms pateikti elektroniniu būdu, taip pat informacija, kad elektroninis pasiūlymas turi būti pateiktas su saugiu elektroniniu parašu, atitinkančiu teisės aktų reikalavimus;

47.6. pasiūlymo galiojimo terminas;

47.7. prekių, paslaugų, darbų pavadinimas, kiekis (apimtis), su prekėmis teiktinų paslaugų pobūdis, prekių tiekimo, paslaugų teikimo ar darbų atlikimo terminai, vieta;

47.8. techninė specifikacija;

47.9. pirkimo sutarties atlikimo sąlygos, susijusios su socialinėmis ir aplinkos apsaugos reikmėmis, jei jos atitinka Europos Bendrijos teisės aktus;

47.10. energijos vartojimo efektyvumo ir aplinkos apsaugos reikalavimai ir (ar) kriterijai Lietuvos Respublikos Vyriausybės ar jos įgaliotos institucijos nustatytais atvejais ir tvarka;

#### 47.11. informacija, ar pirkimo objektas skirstomas į dalis, kurių kiekvienai numatoma sudaryti atskirą pirkimo sutartį. Pirkimo dokumentuose DT gali nurodyti, kelioms pirkimo objekto dalims (vienai, dviem ir daugiau) tas pats tiekėjas gali teikti pasiūlymus. Jeigu pirkimo dokumentuose DT nenurodys, kelioms pirkimo objekto dalims tas pats tiekėjas gali teikti pasiūlymus, bus laikoma, kad tas pats tiekėjas gali teikti pasiūlymus visoms pirkimo dalims. DT, skaidydama pirkimo objektą į dalis, turi užtikrinti konkurenciją ir nediskriminuoti tiekėjų.

47.12. informacija, ar leidžiama pateikti pasiūlymus parduoti tik dalį prekių, darbų ar paslaugų, šios dalies (dalių) apibūdinimas;

47.13. informacija, ar leidžiama pateikti alternatyvius pasiūlymus. DT gali leisti pateikti alternatyvius pasiūlymus tik tuo atveju, kai pasiūlymams vertinti taikomas ekonomiškai naudingiausio pasiūlymo vertinimo kriterijus. DT nagrinėja tik tuos dalyvio pateiktus alternatyvius pasiūlymus, kurie atitinka minimalius DT keliamus reikalavimus:

47.13.1. DT pirkimo dokumentuose nurodo minimalius reikalavimus, kuriuos turi atitikti alternatyvūs pasiūlymai, ir konkrečius jų pateikimo reikalavimus;

47.13.2. jeigu pirkdama prekes ar paslaugas DT nusprendė priimti alternatyvius pasiūlymus, ji negali atmesti alternatyvaus pasiūlymo remdamasi vien tik tuo, kad, jeigu pasiūlymas būtų pripažintas laimėjusiu, prekių pirkimas taptų paslaugų pirkimu arba atvirkščiai.

47.14. tiekėjų kvalifikacijos reikalavimai, tarp jų ir reikalavimai atskiriems bendrą paraišką ar pasiūlymą pateikiantiems tiekėjams;

47.15. tiekėjų kvalifikacijos vertinimo tvarka, reikalavimai (kai siekiama sudaryti sutartį su kuo aukštesnės kvalifikacijos tiekėju) ir mažiausias pateikti pasiūlymus kviečiamų kandidatų skaičius;

47.16. jeigu numatoma riboti tiekėjų skaičių – kvalifikacinės atrankos kriterijai bei tvarka, mažiausias kandidatų, kuriuos DT atrinks ir pakvies pateikti pasiūlymus, skaičius;

47.17. dokumentų sąrašas ir informacija, kurią turi pateikti tiekėjai, siekiantys įrodyti, kad jų kvalifikacija atitinka keliamus reikalavimus, ir, kai reikalaujama, turi būti pateikiama pirkimo dokumentuose nurodytų minimalių kvalifikacinių reikalavimų atitikties deklaracija;

47.18. informacija, kaip turi būti apskaičiuota ir išreikšta pasiūlymuose nurodoma kaina;

47.19. informacija, kad pasiūlymai bus vertinami eurais. Jeigu pasiūlymuose kainos nurodytos užsienio valiuta, jos bus perskaičiuojamos eurais pagal Europos centrinio banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos centrinis bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę pasiūlymų pateikimo termino dieną;

47.20. kiti Viešųjų pirkimų tarnybos pagal viešųjų pirkimų įstatymą ir kitus viešuosius pirkimus reglamentuojančius teisės aktus nustatyti reikalavimai;

47.21. reikalavimas, kad kandidatas ar dalyvis savo pasiūlyme nurodytų, kokius subrangovus, subtiekėjus ar subteikėjus jis ketina pasitelkti. DT gali reikalauti, kad kandidatas ar dalyvis savo pasiūlyme nurodytų, kokiai pirkimo daliai jis ketina pasitelkti subrangovus, subtiekėjus ar subteikėjus. Jeigu darbų pirkimo sutarčiai vykdyti pasitelkiami subrangovai, pagrindinius darbus, kuriuos nustato DT, privalo atlikti tiekėjas. Toks nurodymas nekeičia pagrindinio tiekėjo atsakomybės dėl numatomos sudaryti pirkimo sutarties įvykdymo;

47.22. pasiūlymų pateikimo būdai ir tvarka;

47.23. jei numatomas vokų su pasiūlymais atplėšimas ar susipažįstama su elektroninėmis priemonėmis pateiktais pasiūlymais (toliau – vokų su pasiūlymais atplėšimas), vokų su pasiūlymais atplėšimo vieta, data, valanda ir minutė vyks vokų su pasiūlymais atplėšimas;

47.24. informacija, ar tiekėjams leidžiama dalyvauti vokų su pasiūlymais atplėšimo procedūroje;

47.25. vokų su pasiūlymais atplėšimo ir pasiūlymų nagrinėjimo procedūros;

47.26. pasiūlymų vertinimo kriterijai, kiekvieno jų svarba (lyginamasis svoris ir (ar) eilės tvarka) bendram įvertinimui, vertinimo taisyklės ir procedūros;

47.27. siūlomos pasirašyti pirkimo sutarties sąlygos pagal Viešųjų pirkimų įstatymo 18 straipsnio 6 dalies arba Viešųjų pirkimų, atliekamų gynybos ir saugumo srityje, įstatymo 50 straipsnio 5 dalies reikalavimus ~~ar~~ ir sutarties projektas;

47.28. pasiūlymų galiojimo užtikrinimo, jei reikalaujama, ir pirkimo sutarties įvykdymo užtikrinimo reikalavimai;

47.29. būdai, kuriais tiekėjai gali prašyti pirkimo dokumentų paaiškinimų, taip pat būdai, kuriais DT savo iniciatyva gali paaiškinti (patikslinti) pirkimo dokumentus;

47.30. pasiūlymų keitimo ir atšaukimo tvarka;

47.31. jei DT numato reikalavimą, kad ūkio subjektų grupė, kurios pasiūlymas bus pripažintas geriausiu, įgytų tam tikrą teisinę formą – teisinės formos reikalavimai;

47.32. informacija, ar su projekto konkurso laimėtoju (laimėtojais) bus sudaroma pirkimo sutartis; informacija, ar tiekėjams bus mokama kompensacija, DT nutraukus projekto konkursą; informacija apie projekto konkurso laimėtojui (laimėtojams) ar dalyviams skiriamus prizus ar kitus apdovanojimus (kai tai taikoma);

47.33. jeigu, vadovaujantis Viešųjų pirkimų, atliekamų gynybos ir saugumo srityje, įstatymo 18 straipsniu, pirkimo dokumentuose nustatomos sąlygos, sudarančios galimybę pirkime dalyvauti tik neįgaliųjų socialinėms įmonėms, arba nustatoma, kad pirkimas bus atliekamas pagal remiamų asmenų, kurių dauguma yra neįgalieji, įdarbinimo programas, arba pirkimas atliekamas pagal Viešųjų pirkimų įstatymo 91 straipsnio reikalavimus – nuoroda į tokį pirkimą ir reikalavimas, kad tiekėjas pagrįstų, kad jis atitinka minėtų straipsnių reikalavimus, – pateiktų kompetentingos institucijos išduotą dokumentą ar tiekėjo patvirtintą laisvos formos deklaraciją. Tiekėjas pirkimo sutarčiai vykdyti kaip subrangovus, subtiekėjus ar suteikėjus gali pasitelkti tik tokį pat statusą turinčias įmones ir įstaigas;

47.34. informacija apie atidėjimo termino taikymą, ginčų nagrinėjimo tvarką;

47.35. kita reikalinga informacija apie pirkimo sąlygas ir procedūras.

48. Mažos vertės pirkimų atveju, taip pat kai pasiūlymą pateikti kviečiamas tik vienas tiekėjas, pirkimo dokumentuose gali būti pateikiama ne visa šių Taisyklių 48 punkte nurodyta informacija, jeigu DT mano, kad informacija yra nereikalinga.

49. Pirkimo dokumentai, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus, skelbiami CVP IS kartu su skelbimu apie pirkimą. Jeigu pirkimo dokumentų neįmanoma paskelbti CVP IS, taip pat pirkimą atliekant apklausos būdu, tiekėjui pirkimo dokumentai pateikiami kitomis priemonėmis – paštu arba per kurjerį, faksu, elektroninėmis priemonėmis, telefonu arba šių priemonių deriniu. Jeigu pirkimo dokumentuose yra įslaptintos informacijos, pirkimo dokumentai pateikiami laikantis Valstybės ir tarnybos paslapčių įstatyme nustatytų reikalavimų.

50. Pirkimo dokumentų sudėtinė dalis yra skelbimas apie pirkimą. Skelbimuose esanti informacija vėliau papildomai gali būti neteikiama (kituose pirkimo dokumentuose pateikiama nuoroda į atitinkamą informaciją skelbime).

51. Tiekėjams pirkimo dokumentai turi būti pateikiami nuo skelbimo apie pirkimą paskelbimo ar kvietimo išsiuntimo tiekėjams dienos iki pasiūlymo pateikimo termino pabaigos. Pirkimo dokumentai pateikiami to prašiusiam tiekėjui nedelsiant, bet ne vėliau kaip per 1 darbo dieną gavus prašymą. Kai pirkimo dokumentai skelbiami CVP IS, krašto apsaugos ministerijos interneto svetainėje, papildomai jie neteikiami.

52. Už pirkimo dokumentus DT iš visų tiekėjų neima jokio užmokesčio.

53. Tiekėjas gali paprašyti, kad DT paaiškintų pirkimo dokumentus. DT ne vėliau kaip per 2 darbo dienas, nuo prašymo gavimo dienos, atsako į kiekvieną tiekėjo rašytinį prašymą paaiškinti pirkimo dokumentus, jeigu jis gautas: vykdant supaprastintus skelbiamus ir neskialbiamus pirkimus ne vėliau kaip prieš 4 darbo dienas, o vykdant supaprastintus mažos vertės neskelbiamus pirkimus - ne vėliau kaip prieš 2 darbo dienas iki pirkimo pasiūlymų pateikimo termino pabaigos. DT, atsakydama tiekėjui, kartu siunčia paaiškinimus ir visiems kitiems tiekėjams, kuriems buvo pateikti pirkimo dokumentai ir (arba), kurie priėmė kvietimą dalyvauti pirkime CVP IS. Jei pirkimo dokumentai buvo skelbti internete, ten pat paskelbiami pirkimo dokumentų paaiškinimai. Atsakymas turi būti siunčiamas taip, kad tiekėjas jį gautų ne vėliau kaip likus 1 darbo dienai iki pasiūlymų pateikimo termino pabaigos.

54. Nesibaigus pasiūlymų pateikimo terminui, DT savo iniciatyva gali paaiškinti (patikslinti) pirkimo dokumentus, patikslindama ir paskelbtą informaciją. Paaiškinimai turi būti išsiųsti (paskelbti) likus pakankamai laiko iki pasiūlymų pateikimo termino pabaigos.

55. Jeigu DT rengia susitikimą su tiekėjais, Komisija ar pirkimų organizatorius surašo šio susitikimo protokolą. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo dokumentų paaiškinimu, kuris turi būti pateiktas tiekėjams ne vėliau kaip likus 1 darbo dienai iki pasiūlymų pateikimo termino pabaigos.

56. Jeigu pirkimo dokumentus paaiškinusi (patikslinusi) DT paaiškinimų negali pateikti šių Taisyklių 53 ir 54 punktuose nustatytais terminais, ji pratęsia pasiūlymų pateikimo terminą. Šis terminas pratęsiamas protingumo kriterijų atitinkančiam laikui, per kurį tiekėjai, rengdami pirkimo pasiūlymus, galėtų atsižvelgti į šiuos paaiškinimus (patikslinimus) ir tinkamai parengti pasiūlymus. DT turi atsižvelgti į tai, kad paaiškinus (patikslinus) pirkimo dokumentus (pavyzdžiui, supaprastinus (sumažinus) tiekėjų kvalifikacijos reikalavimus) gali atsirasti naujų tiekėjų, norinčių dalyvauti pirkime, todėl pasiūlymų pateikimo terminą turi nustatyti tokį, kad šie tiekėjai spėtų susipažinti su pirkimo dokumentais ir parengti pasiūlymus.

57. Jeigu pirkimo dokumentai skelbiami CVP IS, ten pat skelbiama apie pirkimo dokumentų paaiškinimus (patikslinimus), ir prireikus pratęsiamą pasiūlymų pateikimo terminą. Jeigu pirkimo dokumentai neskelbiami CVP IS, pranešimai apie pirkimo dokumentų paaiškinimus (patikslinimus) ir prireikus termino pratęsimą išsiunčiami visiems tiekėjams, kuriems buvo pateikti pirkimo dokumentai. Viešųjų pirkimų įstatymo 86 straipsnyje nurodytuose šaltiniuose apie pasiūlymų pateikimo termino nukėlimą galima neskelbti, jeigu nekeičiama kita skelbime apie supaprastintą pirkimą paskelbta informacija ir jeigu nepaskelbus apie pasiūlymų pateikimo termino nukėlimą nebus pažeisti pirkimų principai.

**V. REIKALAVIMAI PASIŪLYMŲ IR PARAIŠKŲ RENGIMUI**

58. Pirkimo dokumentuose nustatant pasiūlymų (projektų) ir paraiškų rengimo ir pateikimo reikalavimus, turi būti nurodyta, kad:

58.1. paraiška ir pasiūlymas (projektų) turi būti pateikiami raštu ir pasirašyti tiekėjo ar jo įgalioto asmens, o elektroninėmis priemonėmis teikiamas pasiūlymas turi būti pateiktas su saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus (reikalavimai netaikomas mažos vertės pirkimams);

58.2. ne elektroninėmis priemonėmis teikiami pasiūlymai turi būti įdėti į voką, kuris užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki...“ (pasiūlymų pateikimo termino pabaigos). Šis reikalavimas netaikomas mažos vertės pirkimams;

58.3. jeigu DT numato pasiūlymus vertinti pagal ekonomiškai naudingiausio pasiūlymo vertinimo kriterijų, vertindama ekspertinių vertinimų metodais, tiekėjai pasiūlymo kainą turi pateikti viename užklijuotame voke, o likusias pasiūlymo dalis (techninius pasiūlymo duomenis ir kitą informaciją ir dokumentus) – kitame užklijuotame voke. Šie abu vokai turi būti įdėti į bendrą voką, jis taip pat užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (nurodoma pasiūlymų pateikimo termino pabaiga). Reikalavimas pasiūlymą pateikti dviejuose vokuose netaikomas pirkimą atliekant skelbiamų derybų būdu ar apklausos būdu, kai pirkimo metu gali būti deramasi dėl pasiūlymo sąlygų;

58.4. ne elektroninėmis priemonėmis supaprastintam projekto konkursui teikiami projektai pateikiami užklijuotoje pakuotėje su ant pakuotės užrašytu projekto devizu (trumpu projekto idėjos apibūdinimu). Kartu su projektu pateikiamas atskiras užklijuotas vokas su užrašytu tuo pačiu devizu. Voke turi būti įdėtas projekto devizo šifras – tiekėjo pavadinimas, kodas, buveinės adresas, telefono bei fakso numeriai ir projekto galiojimo užtikrinimo dokumentai (jeigu buvo reikalaujama). Atviro projekto konkurso atveju į šį voką įdedami tiekėjų kvalifikaciją patvirtinantys dokumentai.

58.5. pasiūlymo (atskirų pasiūlymo dalių) lapai turi būti sunumeruoti, susiūti ir neleistų nepažeidžiant susiuvimo į pasiūlymą įdėti naujus, išplėšti esančius lapus ar juos pakeisti. Tokiu atveju pasiūlymo paskutinio lapo antroje pusėje pasirašo tiekėjas arba jo įgaliotas asmuo, (nurodoma pasirašančiojo asmens vardas, pavardė ir pareigos, pasiūlymo lapų skaičius). Pasiūlymo galiojimo užtikrinimą patvirtinantis dokumentas neįsiuvamas ir nenumeruojamas.

59. Pirkimo dokumentuose turi būti nurodyta, kad tiekėjas gali pateikti tik vieną pasiūlymą, o jeigu pirkimas suskirstytas į atskiras dalis, kurių kiekvienai numatoma sudaryti atskirą pirkimo sutartį, tiekėjas gali pateikti po vieną pasiūlymą vienai, kelioms ar visoms pirkimo dalims, išskyrus atvejus, kai pirkimo dokumentuose leidžiama pateikti alternatyvius pasiūlymus. Jei pirkimo dokumentuose nenurodyta, kelioms pirkimo tas pats tiekėjas gali pateikti pasiūlymus, laikoma, kas tas pats tiekėjas gali teikti pasiūlymus visoms pirkimo dalims;

**Vi. TECHNINĖ SPECIFIKACIJA**

60. Atliekant supaprastintus pirkimus, techninė specifikacija rengiama vadovaujantis Viešųjų pirkimų įstatymo 25 straipsnio ir Viešųjų pirkimų, atliekamų gynybos ir saugumo srityje, įstatymo 38 straipsnio nuostatomis. Rengiant techninę specifikaciją mažos vertės pirkimams, gali būti nesivadovaujama Viešųjų pirkimų įstatymo 25 straipsnio ar Viešųjų pirkimų, atliekamų gynybos ir saugumo srityje, įstatymo 38 straipsnio nuostatomis, tačiau turi būti užtikrintas Viešųjų pirkimų įstatymo 3 straipsnyje arba Viešųjų pirkimų, atliekamų gynybos ir saugumo srityje, įstatymo 6 straipsnyje nurodytų principų laikymasis.

61. Techninė specifikacija yra tvirtinama DT vado ir galioja iki ji yra pakeičiama, bet ne ilgiau kaip 3 metus.

62. Kiekviena perkama prekė, paslauga ar darbas turi būti aprašyti aiškiai ir nedviprasmiškai, aprašymas negali diskriminuoti tiekėjų ir turi užtikrinti jų konkurenciją.

63. Rengiant techninę specifikaciją, negalima nurodyti konkrečios prekės, gamintojo ar tiekimo šaltinio, gamybos proceso, prekės ženklo, patento, kilmės šalies, išskyrus atvejus, kai neįmanoma tiksliai ir suprantamai apibūdinti pirkimo objekto arba reikalingą pirkimo objektą gali pasiūlyti tik vienintelis tiekėjas. Šiuo atveju privaloma nurodyti, kad savo savybėmis lygiaverčiai objektai yra priimtini, įrašant žodžius „arba lygiavertis”.

64. Techninėje specifikacijoje nurodant standartą, techninį liudijimą ar bendrąsias technines specifikacijas, turi būti taikoma tokia pirmumo tvarka: pirmiausia nurodomas Europos standartą perimantis Lietuvos standartas, Europos techninis liudijimas, bendrosios techninės specifikacijos, tarptautinis standartas, kitos Europos standartizacijos įstaigų nustatytos techninių normatyvų sistemos arba, jeigu tokių nėra, – nacionaliniai standartai, nacionaliniai techniniai liudijimai arba nacionalinės techninės specifikacijos, susijusios su darbų projektavimu, apskaičiavimu ir vykdymu bei produktų naudojimu. Kiekviena nuoroda pateikiama kartu su žodžiais „arba lygiavertis“.

65. Rengiant techninę specifikaciją, nurodomos pirkimo objekto arba pirkimo objekto panaudojimo tikslo ir sąlygų savybės (pavyzdžiui, našumas, matmenys, energijos suvartojimas, norima gauti nauda naudojant pirkimo objektą ir pan.) ir reikalavimų šioms savybėms reikšmės. Reikšmės nurodomos ribiniais dydžiais (pavyzdžiui, ne daugiau kaip ... ; ne mažiau kaip ...) arba reikšmių diapazonais (pavyzdžiui, nuo ... iki ...). Tik pagrįstais atvejais reikšmės gali būti nurodomos tiksliai (pavyzdžiui, turi būti lygu ...).

66. Jeigu kartu su paslaugomis perkamos prekės ir (ar) darbai, su prekėmis – paslaugos, darbai, o su darbais – prekės ir paslaugos, techninėje specifikacijoje atitinkamai nustatomi reikalavimai ir kartu perkamoms prekėms, darbams ar paslaugoms.

67. Nurodoma paslaugų teikimo, tiekiamų prekių pristatymo ar atliekamų darbų atlikimo vieta bei tikslus numatomų pirkti prekių kiekis, ar tiksli teiktinų paslaugų ar vykdytinų darbų apimtis. Jei konkretus prekių kiekis ar paslaugų ir darbų apimtis priklauso nuo aplinkybių, sunkiai prognozuojamų pirkimo metu, nurodomi preliminarūs kiekiai ar apimtys. Tokiu atveju, nustatoma viršutinė ir apatinės ribos (pavyzdžiui, nuo ... iki... ; ne mažiau kaip... , bet ne daugiau kaip ...) arba nurodoma paklaida procentine išraiška, arba, jei neįmanoma nustatyti apatinės ribos, nurodoma tik viršutinė riba (pavyzdžiui, ne daugiau kaip...).

68. Jei leidžiama pateikti alternatyvius pasiūlymus, pirkimo dokumentuose nurodomi minimalūs reikalavimai, kuriuos turi atitikti alternatyvūs pasiūlymai.

69. Gali būti paprašyta pateikti oficialių institucijų išduotus dokumentus (jei tokie išduodami), ar prekės, darbai ar paslaugos atitinka teisės aktuose nustatytus privalomuosius techninius reikalavimus.

70. Pirkimo dokumentuose gali būti reikalaujama pateikti tiekėjo tiekiamų prekių, atliekamų darbų ar teikiamų paslaugų aprašymus, pavyzdžius ar nuotraukas arba paprašyti tiekėjo leidimo apžiūrėti pirkimo objektą.

71. Prekių, paslaugų ar darbų, nurodytų Produktų, kurių viešiesiems pirkimams taikytini aplinkos apsaugos kriterijai, sąrašuose, patvirtintuose Lietuvos Respublikos aplinkos ministro 2012 m. lapkričio 14 d. įsakymu D1-925 „Dėl Lietuvos Respublikos aplinkos ministro 2011 m. birželio 28 d. įsakymo Nr. D1-508 „Dėl produktų, kurių viešiesiems pirkimams taikytini aplinkos apsaugos kriterijai, sąrašų, aplinkos apsaugos kriterijų ir aplinkos apsaugos kriterijų, kuriuos perkančiosios organizacijos turi taikyti pirkdamos prekes, paslaugas ar darbus, taikymo tvarkos aprašo patvirtinimo‘‘ pakeitimo“, techninė specifikacija turi apimti šiems produktams nustatytus aplinkos apsaugos kriterijus.

 Prekių, kurių viešiesiems pirkimams taikytini energijos vartojimo efektyvumo reikalavimai, išskyrus kelių transporto priemones, ir šių prekių energijos vartojimo efektyvumo reikalavimų, Lietuvos Respublikos energetikos ministro 2011 m. spalio 27 d. įsakymu Nr. 1-266 „Dėl prekių, išskyrus kelių transporto priemones, kurioms viešųjų pirkimų metu taikomi energijos vartojimo efektyvumo reikalavimai, ir jų energijos vartojimo efektyvumo reikalavimų sąrašo patvirtinimo“ patvirtintame sąraše, techninė specifikacija turi apimti energijos vartojimo efektyvumo reikalavimus.

**VII. TIEKĖJŲ KVALIFIKACIJOS PATIKRINIMAS**

72. Siekiant įsitikinti, ar tiekėjas bus pajėgus įvykdyti pirkimo sutarties sąlygas, vadovaujantis Viešųjų pirkimų įstatymo 32–38 straipsnių ar Viešųjų pirkimų, atliekamų gynybos ir saugumo srityje, įstatymo 32–37 straipsnių nuostatomis ir atsižvelgiant į Tiekėjų kvalifikacijos vertinimo metodines rekomendacijas, patvirtintas Viešųjų pirkimų tarnybos direktoriaus 2003 m. spalio 20 d. įsakymu Nr. 1S-100 bei Viešųjų pirkimų tarnybos direktoriaus 2010 balandžio 15 d. įsakymą Nr. 1S-54 „Dėl atvejų, kada vietoj kvalifikaciją patvirtinančių dokumentų perkančioji organizacija gali prašyti tiekėjų pateikti jos nustatytos formos pirkimo dokumentuose nurodytų minimalių kvalifikacinių reikalavimų atitikties deklaraciją, nustatymo“, pirkimo dokumentuose nustatomi tiekėjų kvalifikacijos reikalavimai ir vykdomas tiekėjų kvalifikacijos patikrinimas.

73. DT, pirkimo dokumentuose reikalaudama, kad tiekėjas įrodytų, jog Viešųjų pirkimų įstatymo 33 straipsnio 1 dalyje ir 2 dalies 1, 2, 3, 5, 6 ir 9 punktuose nurodytų aplinkybių nėra, kaip pakankamą įrodymą priima teismo, valstybės įmonės Registrų centro ar kitos kompetentingos institucijos dokumentą. Tiekėjas nurodytoms aplinkybėms įrodyti gali pateikti valstybės įmonės Registrų centro Lietuvos Respublikos Vyriausybės nustatyta tvarka išduotą dokumentą, patvirtinantį jungtinius kompetentingų institucijų tvarkomus duomenis. DT negali reikalauti dokumentų ir informacijos, kurie DT pagal Lietuvos Respublikos valstybės informacinių išteklių valdymo įstatymą ar kitus teisės aktus yra neatlygintinai prieinami Lietuvos Respublikos registruose, valstybės informacinėse sistemose ir kitose informacinėse sistemose. DT gali tiekėjo prašyti nurodyti elektroninę nuorodą į dokumentą prieinamą Lietuvos Respublikos registruose, valstybės informacinėse sistemose ir kitose informacinėse sistemose.

74. Tiekėjų kvalifikacijos neprivaloma tikrinti, kai:

74.1. jau vykdytame supaprastintame pirkime, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės, DT nepriimtinos kainos, o pirkimo sąlygos iš esmės nekeičiamos ir į apklausos būdu atliekamą pirkimą kviečiami visi pasiūlymus pateikę tiekėjai, atitinkantys nustatytus minimalius kvalifikacijos reikalavimus;

74.2. dėl techninių priežasčių, meninio kūrinio sukūrimo arba įsigijimo ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

74.3. kai DT pagal ankstesnę pirkimo sutartį iš kokio nors tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes įsigijus skirtingų techninių charakteristikų prekių ar paslaugų ji negalėtų naudotis anksčiau pirktomis prekėmis ar paslaugomis arba patirtų didelių nuostolių;

74.4. prekių biržoje perkamos kotiruojamos prekės;

74.5. perkami muziejų eksponatai, archyvų ir bibliotekų dokumentai, prenumeruojami laikraščiai ir žurnalai;

74.6. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;

74.7. perkamos licencijos naudotis bibliotekų dokumentais ar duomenų (informacinėmis) bazėmis;

74.8. 66.8. dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba, paslaugos, kurie nebuvo įrašyti į sudarytą pirkimo sutartį, tačiau be kurių negalima užbaigti pirkimo sutarties vykdymo;

74.9. perkamos valstybės tarnautojų, profesinės karo tarnybos karių ir (ar) darbuotojų, dirbančių pagal darbo sutartis, mokymo paslaugos;

74.10. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

74.11. atliekami mažos vertės pirkimai (išskyrus asmenų leidimus dirbti su įslaptinta informacija ir tiekėjo įmonės patikimumo pažymėjimą, kurie tikrinami visais atvejais, kai jų reikalaujama).

75. Jei DT tikrina tiekėjų kvalifikaciją, ji visais atvejais privalo patikrinti ar nėra V~~v~~iešųjų pirkimų įstatymo 33 straipsnio 1 dalyje nustatytų sąlygų. Visi kiti kvalifikacijos reikalavimai gali būti laisvai pasirenkami.

76. Kai supaprastintas prekių, paslaugų ar darbų pirkimas atliekamas supaprastinto atviro konkurso ar apklausos, kurios metu nesiderama, būdu, DT vietoje kvalifikaciją patvirtinančių dokumentų gali paprašyti tiekėjų pateikti jos nustatytos formos pirkimo dokumentuose nurodytų minimalių kvalifikacinių reikalavimų atitikties deklaraciją, išskyrus atvejus, kai taikomas elektroninis aukcionas, naudojama dinaminė pirkimo sistema. Šiuo atveju, pirkimo dokumentuose nurodoma, kad atitiktį minimaliems kvalifikaciniams reikalavimams patvirtinančių dokumentų reikalaujama tik iš to tiekėjo, kurio pasiūlymas pagal vertinimo rezultatus gali būti pripažintas laimėjusiu (iki pasiūlymų eilės nustatymo).

**VIIi. PASIŪLYMŲ NAGRINĖJIMAS IR VERTINIMAS**

77. Pasiūlymai turi būti priimami laikantis pirkimo dokumentuose nurodytos tvarkos. Pavėluotai gauti vokai su pirkimo pasiūlymais neatplėšiami ir grąžinami juos pateikusiems tiekėjams. Neužklijuotuose, turinčiuose mechaninių ar kitokių pažeidimų, galinčių kelti abejonių dėl pasiūlymų slaptumo vokuose pateikti pasiūlymai nepriimami ir grąžinami juos pateikusiems tiekėjams.

78. Vokus su pasiūlymais atplėšia, pasiūlymus nagrinėja ir vertina šiame Taisyklių skyriuje nustatyta tvarka supaprastintą pirkimą atliekanti Komisija arba Pirkimo organizatorius.

79. Vokai su pasiūlymais atplėšiami Komisijos posėdyje arba juos atplėšia Pirkimo organizatorius pasibaigus pasiūlymų pateikimo terminui, Pradinis susipažinimas su elektroninėmis priemonėms gautais pasiūlymais prilyginamas vokų atplėšimui. Vokų atplėšimo posėdis vyksta pirkimo dokumentuose nurodytoje vietoje, prasideda nurodytą dieną, valandą ir minutę. Posėdžio diena ir valanda turi sutapti su pasiūlymų pateikimo termino pabaiga. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui. Vokų atplėšimo procedūroje, išskyrus atvejus, kai supaprastinto pirkimo metu gali būti deramasi dėl pasiūlymo sąlygų ir tokiame pirkime dalyvauti kviečiami keli tiekėjai, turi teisę dalyvauti visi pasiūlymus pateikę tiekėjai arba jų atstovai. Kai pasiūlymus leidžiama pateikti vien tik CVP IS priemonėmis, tiekėjų atstovai į vokų atplėšimo posėdį gali būti nekviečiami, o su vokų atplėšimo metu skelbtina informacija supažindinami CVP IS priemonėmis. Tiekėjai gali būti nekviečiami, kai pirkimą vykdo ir vokus atplėšia pirkimo organizatorius.

80. Jeigu pasiūlymus buvo prašoma pateikti dviejuose vokuose, vokai su pasiūlymais turi būti atplėšiami dviejuose Komisijos posėdžiuose arba juos atplėš Pirkimo organizatorius. Pirmame posėdyje atplėšiami tik tie vokai, kuriuose yra pateikti techniniai pasiūlymo duomenys ir kita informacija bei dokumentai, antrame posėdyje – vokai, kuriuose nurodytos kainos. Antras posėdis gali įvykti tik tada, kai patikrinama, ar tiekėjų kvalifikacija ir pateiktų pasiūlymų techniniai duomenys atitinka pirkimo dokumentuose keliamus reikalavimus, ir pagal pirkimo dokumentuose nustatytus reikalavimus įvertina pasiūlymų techninius duomenis. Apie šio patikrinimo ir įvertinimo rezultatus DT privalo raštu pranešti visiems tiekėjams, kartu nurodyti antro vokų su pasiūlymais atplėšimo posėdžio laiką ir vietą. Jeigu DT patikrinusi ir įvertinusi pirmame voke tiekėjo pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais tiekėjo pateiktais dokumentais Viešųjų pirkimų įstatymo 21 straipsnyje nustatyta tvarka.

81. Atplėšus voką, pasiūlymo paskutinio lapo antrojoje pusėje pasirašo posėdyje dalyvaujantys Komisijos nariai arba pirkimo organizatorius. Ši nuostata netaikoma, kai pasiūlymas perduodamas elektroninėmis priemonėmis.

82. Komisija vokų atplėšimo procedūros rezultatus įformina protokolu. Pirkimų organizatorius vokų atplėšimo procedūros rezultatus įformina pirkimo eigos pažymoje.

83. Vokų su pasiūlymais atplėšimo procedūroje dalyvaujantiems tiekėjams ar jų atstovams pranešama ši informacija:

83.1. pasiūlymą pateikusio tiekėjo pavadinimas, pagrindinės techninės pasiūlymo charakteristikos ir pranešama, ar yra pateiktas pasiūlymo galiojimo užtikrinimas ar pasiūlymas pateiktas nurodytomis elektroninėmis priemonėmis (jei tiekėjas reikalauja), ar pasirašytas saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus. Jeigu pasiūlymas pateikiamas ne elektroninėmis priemonėmis – ar pateiktas pasiūlymas yra susiūtas, sunumeruotas (jei tiekėjas reikalauja) ir paskutiniojo lapo antrojoje pusėje patvirtintas tiekėjo ar įgalioto asmens parašu, ar nurodytas įgalioto asmens vardas, pavardė, pareigos ir pasiūlymą sudarančių lapų skaičius (jei tiekėjas reikalauja);

83.2. kai pasiūlymai vertinami pagal mažiausios kainos kriterijų – pasiūlyme nurodyta kaina;

83.3. kai pasiūlymai vertinami pagal ekonomiškai naudingiausio pasiūlymo vertinimo kriterijų – pasiūlyme nurodyta kaina ir pagrindinės techninės pasiūlymo charakteristikos. Jeigu pageidauja nors vienas vokų su pasiūlymais atplėšimo procedūroje dalyvaujantis tiekėjas ar jo atstovas, turi būti paskelbtos visos pasiūlymų charakteristikos, į kurias bus atsižvelgta vertinant pasiūlymus;

83.4. kai pasiūlymai vertinami pagal ekonomiškai naudingiausio pasiūlymo vertinimo kriterijų, ir prašoma pateikti pasiūlymus dviejuose vokuose (vertinant ekspertinių vertinimų metodais) vokų su pasiūlymais, kuriuose yra techniniai pasiūlymo duomenys, atplėšimo procedūroje skelbiamos pagrindinės techninės pasiūlymo charakteristikos, o vokų su pasiūlymais, kuriuose nurodytos kainos, atplėšimo procedūroje – pasiūlyme nurodyta kaina.

83.5. dalyvių reikalavimu – informacija apie dalyvių pasiūlymus, išskyrus tą informaciją, kurią dalyviai nurodė kaip konfidencialią.

84. Jei pirkimas susideda iš atskirų pirkimo dalių, šių Taisyklių 83 punkte nurodyta informacija skelbiama dėl kiekvienos pirkimo dalies. Tokia informacija turi būti nurodoma ir vokų su kainomis atplėšimo posėdžio protokole.

85. Vokų su pasiūlymais atplėšimo metu Komisija arba pirkimo organizatorius turi leisti posėdyje dalyvaujantiems suinteresuotiems dalyviams ar jų įgaliotiems atstovams viešai ištaisyti pastebėtus jų pasiūlymų susiuvimo ar įforminimo trūkumus, kuriuos įmanoma ištaisyti posėdžio metu.

86. Apie vokų su pasiūlymais atplėšimo procedūrų metu paskelbtą informaciją raštu pranešama ir vokų atplėšimo procedūroje nedalyvaujantiems pasiūlymus pateikusiems tiesėjams, jeigu jie to pageidauja. Kiekvienas vokų atplėšimo procedūroje dalyvaujantis tiekėjas ar jo atstovas turi teisę asmeniškai susipažinti su viešai perskaityta informacija, tačiau supažindindama su šia informacija DT negali atskleisti tiekėjo pasiūlyme esančios konfidencialios informacijos.

87. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.

88. Nagrinėjant pasiūlymus:

88.1. tikrinama, išskyrus šių Taisyklių 74 punkte nurodytus atvejus, dalyvių pasiūlymuose pateiktų kvalifikacijos duomenų atitiktis pirkimo dokumentuose nustatytiems minimaliems kvalifikacijos reikalavimams. Jeigu nustatoma, kad dalyvio pateikti kvalifikacijos duomenys yra neišsamūs arba netikslūs, privaloma prašyti tiekėjo juos patikslinti;

88.2. tikrinama, ar pasiūlymas atitinka pirkimo dokumentuose nustatytus reikalavimus;

88.3. radus pasiūlyme nurodytos kainos apskaičiavimo klaidų, privaloma paprašyti dalyvių per DT nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, dalyvis neturi teisės atsisakyti kainos sudėtinių dalių arba papildyti kainą naujomis dalimis. Jei dalyvis per DT nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų;

88.4. tuo atveju, kai pasiūlyme nurodyta kaina, išreikšta skaičiais neatitinka kainos, nurodytos žodžiais, teisinga laikoma kaina, nurodyta žodžiais. Tuo atveju, kai pirkimas vykdomas CVP IS priemonėmis ir pasiūlymo kaina, išreikšta skaičiais pasiūlymo formoje neatitinka pasiūlymo kainos nurodytos skaičiais CVP IS langelyje „Pasiūlymo kaina“ (kai kainą prašoma nurodyti abiem būdais), teisinga bus laikoma skaitmeninė išraiška nurodyta pasiūlymo formoje;

88.5. jeigu pasiūlyme nurodyta kaina, išreikšta skaičiais, neatitinka kainos, nurodytos žodžiais, teisingą laiko kainą, nurodytą žodžiais;

88.6. reikalauja, jeigu pateiktame pasiūlyme nurodyta prekių, paslaugų ar darbų kaina (derybų atveju – galutinė kaina) yra neįprastai maža, vadovaudamasi Viešųjų pirkimų tarnybos direktoriaus 2009 m. rugsėjo 30 d. įsakymu Nr. 1S-96 „Dėl pasiūlyme nurodytos prekių, paslaugų ar darbų neįprastai mažos kainos sąvokos apibrėžimo“ bei Pasiūlyme nurodytos prekių, paslaugų ar darbų neįprastai mažos kainos pagrindimo rekomendacijomis, patvirtintomis Viešųjų pirkimų tarnybos direktoriaus 2009 m. lapkričio 10 d. įsakymu Nr. 1S-122 prašo, kad dalyvis pagrįstų siūlomą kainą (derybų atveju – galutinę kainą), o jeigu dalyvis nepateikia tinkamų kainos (derybų atveju – galutinės kainos) pagrįstumo įrodymų, pasiūlymą atmeta. Šis reikalavimas gali būti netaikomas mažos vertės pirkimų atveju;

88.7. tikrina, ar pasiūlytos ne per didelės kainos;

88.8. jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą ar jų nepateikė, DT privalo prašyti tiekėjo patikslinti, papildyti arba pateikti šiuos dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš perkančiosios organizacijos dienos;

88.9. iškilus klausimų dėl pasiūlymo turinio, DT gali paprašyti, kad dalyviai pateiktų paaiškinimą nekeisdami pasiūlymo.

89. Pasiūlymas atmetamas, jeigu:

89.1. tiekėjas neatitiko minimalių kvalifikacijos reikalavimų;

89.2. tiekėjas savo pasiūlyme pateikė netikslius ar neišsamius duomenis apie savo kvalifikaciją ir prašomas jų nepatikslino;

89.3. tiekėjas per DT nustatytą terminą, nepatikslino, nepapildė ar nepateikė pirkimo dokumentuose nurodytų kartu su pasiūlymu teikiamų dokumentų: tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo užtikrinimą patvirtinančio dokumento;

89.4. pasiūlymas neatitiko pirkimo dokumentuose nustatytų reikalavimų;

89.5.. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės, DT nepriimtinos kainos.

89.6. buvo pasiūlyta neįprastai maža prekių, paslaugų ar darbų kaina ir dalyvis DT prašymu nepateikė tinkamų neįprastai mažos kainos pagrįstumo įrodymų.

89.7. tiekėjas pateikė pasiūlymą ir voke ir CVP IS priemonėmis;

89.8. pasiūlymas pateiktas be saugaus elektroninio parašo, kai jo buvo reikalaujama arba saugau elektroninio parašo galiojimas pasibaigęs;

90. Neatmesti pasiūlymai vertinami remiantis vienu iš šių kriterijų:

90.1. ekonomiškai naudingiausio pasiūlymo kriterijų. Ekonomiškai naudingiausias pasiūlymas išrenkamas pagal pirkimo dokumentuose nustatytus kriterijus, susijusius su pirkimo objektu, paprastai kokybės, kainos, techninių privalumų, estetinių ir funkcinių charakteristikų, aplinkosaugos charakteristikų, eksploatavimo išlaidų, efektyvumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko. Pasiūlymų vertinimo kriterijais negalima pasirinkti tiekėjų kvalifikacijos kriterijų;

90.2. mažiausios kainos kriterijų:

90.3. Perkant teritorijų planavimo, architektūros, inžinerijos, duomenų apdorojimo, meniniu ar kultūriniu požiūriu sudėtingas ar panašaus pobūdžio paslaugas, pateikti pasiūlymai gali būti vertinami pagal DT nustatytus kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.

91. Pirkimo dokumentuose nurodomas kiekvieno ekonomiškai naudingiausiam pasiūlymui nustatyti pasirinkto kriterijaus lyginamasis svoris. Kriterijų lyginamasis svoris gali būti išreikštas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl pirkimo objekto ypatybių neįmanoma nustatyti kriterijų lyginamojo svorio, DT turi nurodyti pirkimo dokumentuose taikomų kriterijų svarbos eiliškumą mažėjančia tvarka.

92. Supaprastinto projekto konkursui pateikti projektai gali būti vertinami pagal DT nustatytus kriterijus, kurie nebūtinai turi remtis mažiausia kaina ar ekonomiškai naudingiausio pasiūlymo vertinimo kriterijumi.

93. Pasiūlymo vertinimo kriterijai negali nepagrįstai ir neobjektyviai riboti tiekėjų galimybių dalyvauti pirkime ar sudaryti išskirtinių sąlygų konkretiems tiekėjams, pažeidžiant įstatymo 3 straipsnio 1 dalyje nustatytus reikalavimus.

94. Pagal pirkimo dokumentuose nustatytus vertinimo kriterijus ir tvarką įvertinus pateiktus dalyvių pasiūlymus, nustatoma pasiūlymų eilė (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Tais atvejais, kai, vertinant ekonomiškai naudingiausio pasiūlymo vertinimo kriterijumi, ekonominis naudingumas yra vienodas, vertinant mažiausios kainos kriterijumi kelių tiekėjų kaina yra vienoda, sudarant pasiūlymų eilę, pirmesnis į šią eilę įrašomas tiekėjas, kurio vokas su pasiūlymu įregistruotas anksčiausiai ar pasiūlymas elektroninėmis priemonėmis pateiktas anksčiausiai. Jei pirkimas atliekamas elektroninėmis priemonėmis, o dalį pasiūlymo galima pateikti voke (pvz., pasiūlymo galiojimą užtikrinantis dokumentas), tai pasiūlymo pateikimo momentas yra tuomet, kai gauta paskutinė jo dalis ir pirmesnis į pasiūlymų eilę įrašomas tas, kuris pirmas pateikė visą pasiūlymą. Laimėjusiu pasiūlymu pripažįstamas pirmuoju pasiūlymų eilėje esantis pasiūlymas.

95. DT, sudariusi pasiūlymų eilę, ne vėliau kaip per 3 darbo dienas, faksu ar elektroniniu paštu, ar kitomis elektroninėmis priemonėmis praneša kiekvienam pasiūlymą pateikusiam dalyviui apie sudarytą pasiūlymų eilę.

96. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmetamas pagal šių Taisyklių 89 punkto nuostatas.

**ix. PIRKIMO SUTARTIS**

97. Sudarant Viešųjų pirkimų įstatymo reglamentuojamo pirkimo sutartį, privaloma vadovautis Viešųjų pirkimų įstatymo 18 straipsniu. Mažos vertės pirkimų atveju, sudarant pirkimo sutartį, neprivaloma vadovautis Viešųjų pirkimų įstatymo 18 straipsnio 1, 2, 3 ir 6 dalių nuostatomis.

98. Sudarant Viešųjų pirkimų, atliekamų gynybos ir saugumo srityje, įstatymo reglamentuojamų supaprastintų mažos vertės pirkimų sutartį, vadovaujamasi Viešųjų pirkimų, atliekamų gynybos ir saugumo srityje, įstatymo 50 straipsnio 7 ir 8 dalių nuostatomis.

99. Komisija arba Pirkimo organizatorius parengia pirkimo sutarties projektą, suderina jį teisės aktų nustatyta tvarka ir organizuoja pirkimo sutarties pasirašymą.

100. Įgaliotosios perkančiosios organizacijos viešojo pirkimo komisija arba pirkimo organizatorius, parengęs sutarties projektą kartu su informacija apie pirkimų procedūrų pabaigą jį pateikia DT.

101. Komisija arba Pirkimo organizatorius sudaryti pirkimo sutartį siūlo tam dalyviui, kurio pasiūlymas pripažintas laimėjusiu. Tiekėjas sudaryti pirkimo sutarties kviečiamas raštu ar elektroninėmis ryšio priemonėmis, išskyrus atvejus, kai pirkimo sutartis sudaroma žodžiu. Kvietime sudaryti pirkimo sutartį, nepažeidžiant 102 ir 105 punktų reikalavimų, nurodomas laikas, iki kada reikia atvykti sudaryti pirkimo sutarties. Kai pirkimas buvo atliktas žodžiu, Tiekėjas sudaryti pirkimo sutarties kviečiamas žodžiu.

102. Pirkimo sutartis turi būti sudaroma nedelsiant, bet ne anksčiau, negu pasibaigė Viešųjų pirkimų įstatyme nustatytas atidėjimo terminas, t. y. 15 dienų laikotarpis. Atidėjimo terminas gali būti netaikomas, kai:

102.1. kai pagrindinė pirkimo sutartis sudaroma preliminariosios sutarties pagrindu arba taikant dinaminę pirkimo sistemą;

102.2. vienintelis suinteresuotas dalyvis yra tas, su kuriuo sudaroma pirkimo sutartis, ir nėra suinteresuotų kandidatų;

102.3. kai pasiūlymas buvo pateiktas žodžiu;

102.4. supaprastintų pirkimų atveju pirkimo sutarties vertė mažesnė kaip 3 000,00 eurų be PVM;

102.5. kai pirkimo sutartis sudaryta atlikus mažos vertės pirkimą.

103. Viešųjų pirkimo įstatymo 92 straipsnyje nurodytais atvejais, kai DT informacinį pranešimą skelbia CVP IS, pirkimo sutartis gali būti sudaroma ne anksčiau kaip po 5 darbo dienų nuo informacinio pranešimo paskelbimo dienos. Kai DT Europos Sąjungos oficialiame leidinyje paskelbia pranešimą dėl savanoriško ex ante skaidrumo, pirkimo sutartis gali būti sudaroma ne anksčiau kaip po 10 dienų nuo šio pranešimo paskelbimo dienos.

104. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, raštu atsisako ją sudaryti, siūloma sudaryti pirkimo sutartį tiekėjui, kurio pasiūlymas pagal nustatytą pasiūlymų eilę yra pirmas po tiekėjo, atsisakiusio sudaryti pirkimo sutartį. Atsisakymu sudaryti pirkimo sutartį taip pat laikomas bet kuris iš šių atvejų:

104.1tiekėjas nepateikia pirkimo dokumentuose nustatyto pirkimo sutarties įvykdymo užtikrinimo;

104.2. tiekėjas nepasirašo pirkimo sutarties iki DT nurodyto laiko;

104.3. tiekėjas atsisako sudaryti pirkimo sutartį pirkimo dokumentuose nustatytomis sąlygomis;

104.4. ūkio subjektų grupė, kurios pasiūlymas pripažintas geriausiu, neįgijo DT reikalaujamos teisinės formos.

104.5. tiekėjo pateikta Viešųjų pirkimų įstatymo 24 straipsnio 2 dalies 5 punkte nurodyta deklaracija yra melaginga.

105. Pirkimo sutartis negali būti sudaryta kol nesibaigė Viešųjų pirkimų įstatyme nustatyti tiekėjų pretenzijų pateikimo ir ieškinio pateikimo terminai.

106. Sudarant pirkimo sutartį negali būti keičiama laimėjusio tiekėjo pasiūlymo kaina ar derybų protokole ar po derybų pateiktame galutiniame pasiūlyme užfiksuota galutinė derybų kaina ir pirkimo dokumentuose bei pasiūlyme nustatytos sąlygos.

107. Pirkimo sutartis sudaroma raštu, išskyrus atvejus, kai pirkimo sutartis gali būti sudaroma žodžiu. Kai pirkimo sutartis sudaroma raštu, turi būti nustatyta:

107.1. pirkimo sutarties šalių teisės ir pareigos;

107.2. perkamos prekės, paslaugos ar darbai, jeigu įmanoma, – tikslūs jų kiekiai;

107.3. kainodaros taisyklės,nustatytos pagal Viešojo pirkimo–pardavimo sutarčių kainos ir kainodaros taisyklių nustatymo metodiką, patvirtintą Viešųjų pirkimų tarnybos prie Lietuvos Respublikos Vyriausybės direktoriaus 2003 m. vasario 25 d. įsakymu Nr. 1S-21 (pvz. reikėtų nurodyti ar sutarties vykdymo metu bus perskaičiuojami įkainiai pasikeitus pridėtinės vertės ir akcizo mokesčiams arba ar bus perskaičiuojami įkainiai dėl infliacijos (pvz. infliacijai padidėjus daugiau kaip 5 proc.). Jei įkainiai perskaičiuojami nebus - apie tai nurodoma);

107.4. atsiskaitymų ir mokėjimo tvarka;

107.5. prievolių įvykdymo terminai;

107.6. prievolių įvykdymo užtikrinimas;

107.7. ginčų sprendimo tvarka;

107.8. pirkimo sutarties nutraukimo tvarka;

107.9. pirkimo sutarties galiojimas;

107.10. jeigu sudaroma preliminarioji sutartis, – jai būdingos nuostatos;

107.11. asmenys, atsakingi už sutartinių įsipareigojimų vykdymo kontrolę, prekių, paslaugų ar darbų priėmimą.

108. DT pirkimo dokumentuose gali nustatyti pirkimo sutarties atlikimo sąlygas, susijusias su socialinėmis ir aplinkos apsaugos reikmėmis, jei jos atitinka Europos Sąjungos teisės aktus.

109. Pirkimo sutartis gali būti sudaroma žodžiu, kai prekių ar paslaugų pirkimo sutarties vertė yra mažesnė kaip 3 tūkst. eurų be PVM ir sutartinių įsipareigojimų vykdymas nėra užtikrinamas CK nustatytais prievolių įvykdymo užtikrinimo būdais.

110. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Viešųjų pirkimų įstatyme arba Viešųjų pirkimų, atliekamų gynybos ir saugumo srityje, įstatyme nustatyti principai ir tikslai ir kai tokiems pirkimo sutarties sąlygų pakeitimams yra gautas Viešųjų pirkimų tarnybos sutikimas. Viešųjų pirkimų įstatymo reglamentuojamų pirkimų atveju Viešųjų pirkimų tarnybos sutikimo nereikalaujama, kai atlikus supaprastintą pirkimą sudarytos sutarties vertė yra mažesnė kaip 3 tūkst. eurų be PVM arba kai pirkimo sutartis sudaryta atlikus mažos vertės pirkimą. DT norėdama keisti pirkimo sutarties sąlygas, vadovaujasi Viešojo pirkimo-pardavimo sutarčių sąlygų keitimo rekomendacijomis, patvirtintomis Viešųjų pirkimų direktoriaus 2009 m. gegužės 5 d. įsakymus Nr. IS – 43.

**X. PRELIMINARIOJI SUTARTIS**

111. Sudarant preliminariąją sutartį privaloma vadovautis Viešųjų pirkimų įstatymo 63 straipsnio arba Viešųjų pirkimų, atliekamų gynybos ir saugumo srityje, įstatymo 49 straipsnio nuostatomis. Preliminariosios sutarties pagrindu gali būti sudaromos viena ar kelios pirkimo sutartys.

112. Preliminarioji sutartis gali būti sudaroma tik raštu, ne ilgesniam kaip 4 metų laikotarpiui. Preliminariosios sutarties pagrindu sudaroma pagrindinė sutartis, atliekant prekių ir paslaugų pirkimus, kurių pirkimo sutarties vertė yra mažesnė kaip 3 tūkst. eurų be PVM, gali būti sudaroma žodžiu. Tokiu atveju, kai pagrindinė sutartis sudaroma žodžiu, Taisyklių 115-119 punktuose nustatytas bendravimas su tiekėjais gali būti vykdomas žodžiu.

113. Preliminariąja sutartimi šalys nustato sąlygas, taikomas preliminariosios sutarties pagrindu sudaromoms pagrindinėms pirkimo sutartims. Preliminariojoje sutartyje turi būti nustatytos esminės pagrindinės sutarties sąlygos: pirkimo sutarties objektas, kaina ir kiekiai ar apimtis, arba kainos, kiekių ar apimties nustatymo sąlygos, kitos sąlygos. Sudarant pagrindinę sutartį šalys negali keisti esminių preliminariosios sutarties sąlygų. DT gali priimti sprendimą preliminariojoje sutartyje nustatyti ne tik esmines, bet ir visas jos pagrindu sudaromos pagrindinės sutarties sąlygas.

114. DT gali sudaryti preliminariąją sutartį su vienu arba keliais tiekėjais. Tais atvejais, kai preliminarioji sutartis sudaroma su keliais tiekėjais, jų turi būti ne mažiau kaip trys, jeigu yra trys ir daugiau nustatytus kvalifikacijos reikalavimus atitinkančių ir priimtinus pasiūlymus pateikusių tiekėjų. Pagrindinė sutartis sudaroma tik su tais tiekėjais, su kuriais buvo sudaryta preliminarioji sutartis.

115. Tais atvejais, kai preliminarioji sutartis sudaryta su vienu tiekėju ir joje buvo nustatytos visos pagrindinės sutarties sąlygos, pagrindinė sutartis sudaroma pagal preliminariojoje sutartyje nustatytas sąlygas, kreipiantis į tiekėją raštu dėl pagrindinės sutarties sudarymo.

116. Tais atvejais, kai preliminarioji sutartis sudaryta su vienu tiekėju ir joje buvo nustatytos esminės, bet ne visos pagrindinės sutarties sąlygos, DT kreipiasi į tiekėją raštu, prašydama papildyti pasiūlymą iki nustatyto termino ir nurodydama, kad papildymas negali pakeisti pasiūlymo esmės.

117. Tais atvejais, kai preliminarioji sutartis sudaryta su keliais tiekėjais ir joje buvo nustatytos pagrindinės sutarties sąlygos, pagrindinė sutartis gali būti sudaroma neatnaujinant tiekėjų varžymosi. Preliminariojoje sutartyje nustatomos tiekėjo pasirinkimo sudaryti pagrindinę sutartį aplinkybės. Paprastai taikomas eilės principas: DT pirmiausia raštu kreipiasi į tiekėją, kurio pasiūlymas sudarant preliminarią sutartį buvo pripažintas geriausiu, siūlydama preliminariosios sutarties pagrindu sudaryti pagrindinę sutartį. Šiam tiekėjui atsisakius sudaryti pagrindinę sutartį arba paaiškėjus, kad jis negalės tinkamai įvykdyti pagrindinės sutarties, DT raštu kreipiasi į kitą tiekėją, iš likusių tiekėjų laikomą geriausiu, siūlydama sudaryti pagrindinę sutartį, ir t. t., kol pasirenkamas tiekėjas, su kuriuo bus sudaroma pagrindinė sutartis.

118. Tais atvejais, kai preliminarioji sutartis sudaryta su keliais tiekėjais, pagrindinė sutartis gali būti sudaroma atnaujinant tiekėjų varžymąsi tokiomis pačiomis, kokios nustatytos preliminariojoje sutartyje, arba patikslintomis, o jeigu būtina – kitomis nei preliminariojoje sutartyje nustatytomis sąlygomis Taisyklių 119 punkte nurodyta tvarka.

119. Atnaujindama tiekėjų varžymąsi, DT :

119.1. raštu kreipiasi į visus tiekėjus, su kuriais sudaryta preliminarioji sutartis, ir prašo iki nustatyto termino raštu pateikti pasiūlymus. Kiekvieno pirkimo atveju, atsižvelgiant į pirkimo objekto sudėtingumą ir kitas svarbias aplinkybes, nustato pakankamą terminą pasiūlymams pateikti;

119.2. išrenka geriausią pasiūlymą pateikusį tiekėją, vadovaudamasi preliminariojoje sutartyje nustatytais pasiūlymų vertinimo kriterijais, ir su šį pasiūlymą pateikusiu tiekėju sudaro pagrindinę sutartį;

119.3. užtikrina, kad pasiūlymai išliktų konfidencialūs iki jų pateikimo termino pabaigos.

120. Pagrindinė sutartis preliminariosios sutarties pagrindu gali būti sudaroma iš karto, kai tiekėjas yra raštu (išskyrus pagrindinę sutartį, sudaromą žodžiu) informuojamas, kad jo pasiūlymas pripažintas laimėjusiu ir jis atrinktas sudaryti pagrindinę sutartį.

**XI. PIRKIMO BŪDAI IR JŲ PASIRINKIMO SĄLYGOS**

121. Supaprastinti pirkimai atliekami šiais būdais:

121.1. supaprastintoatviro konkurso;

121.2. supaprastinto riboto konkurso;

121.3. supaprastintų skelbiamų derybų;

121.4. apklausos.

121.5. supaprastinto projekto konkurso.

122. Viešųjų pirkimų, atliekamų gynybos ir saugumo srityje, įstatymo reglamentuojamiems supaprastintiems mažos vertės pirkimams netaikomi šių Taisyklių 121.1 – 121.3 punktuose nurodyti pirkimo būdai. Viešųjų pirkimų įstatymo reglamentuojamas pirkimas supaprastinto atviro, supaprastinto riboto konkurso ar supaprastintų skelbiamų derybų būdu gali būti atliekamas visais atvejais, teisės aktų nustatyta tvarka apie jį paskelbus. DT atlikdama supaprastintus pirkimus, vadovaujasi Viešųjų pirkimų įstatymo II skyriaus 7 skirsnio nuostatomis.

123. Vadovaujantis Viešųjų pirkimų įstatymo 65 straipsniu arba Viešųjų pirkimų, atliekamų gynybos ir saugumo srityje, įstatymo 48 straipsniu atliekant pirkimus, galima taikyti elektroninę procedūrą – elektroninį aukcioną. Elektroninis aukcionas gali būti taikomas vykdant pirkimą supaprastinto atviro konkurso, supaprastinto riboto konkurso ar apklausos būdais. Elektroninis aukcionas taip pat gali būti taikomas atnaujinant varžymąsi tarp preliminariosios sutarties šalių, kai preliminarioji sutartis sudaryta su keliais tiekėjais.

124. DT, atlikdama supaprastintus pirkimus, ne mažiau kaip 5 procentus visų supaprastintų pirkimų vertės privalo atlikti iš neįgaliųjų socialinių įmonių, socialinių įmonių, įmonių, kuriose dirba daugiau kaip 50 procentų nuteistųjų, atliekančių arešto, terminuoto laisvės atėmimo ir laisvės atėmimo iki gyvos galvos bausmes, arba įmonių, kurių dalyviai yra sveikatos priežiūros įstaigos ir kuriose darbo terapijos pagrindais dirba ne mažiau kaip 50 procentų pacientų, jų pagamintoms prekėms, teikiamoms paslaugoms ar atliekamiems darbams pirkti arba atlikti pagal remiamų asmenų, kurių dauguma yra neįgalieji, įdarbinimo programas, išskyrus atvejus, kai perkančiajai organizacijai reikiamų prekių šios įstaigos ir įmonės negamina, paslaugų neteikia ar darbų neatlieka. Pirkimo dokumentuose ir skelbime apie pirkimą turi būti pažymėta, kad pirkime gali dalyvauti tik šioje dalyje nurodyti tiekėjai, ir reikalaujama pagrįsti, kad tiekėjo įmonė atitinka šio straipsnio reikalavimus (pateikiamas kompetentingos institucijos išduotas dokumentas ar tiekėjo patvirtinta deklaracija).

125. Pirkimas apklausos būdu gali būti atliekamas šių Taisyklių XV skyriuje nustatytais atvejais kai tenkinamos šios sąlygos:

125.1. neskelbiama apie supaprastintą pirkimą;

125.2. pirkimas atitinka mažos vertės pirkimų sąvoką.

**XII. SUPAPRASTINTAS ATVIRAS KONKURSAS**

126. Vykdant supaprastintą atvirą konkursą, dalyvių skaičius neribojamas. Perkančioji organizacija vertina visų tiekėjų, atitinkančių minimalius kvalifikacijos reikalavimus, pasiūlymus, kurie yra pateikti pagal pirkimo dokumentuose nustatytus reikalavimus.

Apie pirkimą skelbiama Viešųjų pirkimų įstatyme ir šių Taisyklių 34 punkte nustatyta tvarka.

127. Supaprastintas atviras konkursas laikomas įvykusiu, jeigu yra bent vienas neatmestas pasiūlymas.

128. Supaprastintame atvirame konkurse derybos tarp DT ir tiekėjų yra draudžiamos.

129. Pasiūlymų ar paraiškų pateikimo terminas negali būti trumpesnis kaip:

129.1. 7 darbo dienos nuo DT skelbimo pateikimo apie pirkimą Viešųjų pirkimų tarnybai dienos, vykdant supaprastintą atvirą konkursą;

129.2. 3 darbo dienos nuo DT kreipimosi į tiekėją (tiekėjus) prašant pateikti pasiūlymą (pasiūlymus) atliekant supaprastintą pirkimą apie kurį neskelbti neprivaloma.

130. Jei supaprastinto atviro konkurso metu bus vykdomas elektroninis aukcionas, apie tai nurodoma skelbime apie supaprastintą pirkimą.

**XIII. SUPAPRASTINTAS RIBOTAS KONKURSAS**

131. Supaprastintas ribotas konkursas atliekamas etapais:

131.1. šiose Taisyklėse nustatyta tvarka paskelbiama apie pirkimą ir remiantis paskelbtais kvalifikacijos kriterijais atrenkami tie kandidatai, kurie bus kviečiami pateikti pasiūlymus;

131.2. vadovaujantis pirkimo dokumentuose nustatytomis sąlygomis, nagrinėjami, vertinami ir palyginami pakviestų dalyvių pateikti pasiūlymai.

132. Supaprastintame ribotame konkurse derybos tarp DT ir tiekėjų draudžiamos.

133. Paraiškų dalyvauti pirkime pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo CVP ISdienos.

134. Pasiūlymų pateikimo terminas negali būti trumpesnis kaip 7 darbo dienos nuo kvietimų pateikti pasiūlymus išsiuntimo tiekėjams dienos.

135. Skelbime apie pirkimą nurodoma, kiek mažiausia kandidatų bus pakviesta pateikti pasiūlymus ir kokie yra kandidatų kvalifikacinės atrankos kriterijai ir tvarka. Kviečiamų kandidatų skaičius negali būti mažesnis kaip 3.

136. Nustatant atrenkamų kandidatų skaičių, kvalifikacinės atrankos kriterijus ir tvarką, privaloma laikytis šių reikalavimų:

136.1. turi būti užtikrinta reali konkurencija; kvalifikacinės atrankos kriterijai turi būti aiškūs ir nediskriminuojantys;

136.2. kvalifikacinės atrankos kriterijai turi būti nustatyti Viešųjų pirkimų įstatymo 32–38 straipsnių pagrindu.

137. Kvalifikacinė atranka turi būti atliekama tik iš tų kandidatų, kurie atitinka nustatytus minimalius kvalifikacijos reikalavimus.

138. Pateikti pasiūlymus turi būti pakviesta ne mažiau kandidatų, negu nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, pateikti pasiūlymus kviečiami visi kandidatai, kurie atitinka keliamus minimalius kvalifikacijos reikalavimus.Šios procedūros metu negalima kviesti dalyvauti pirkime paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.

139. Jei supaprastinto riboto konkurso metu bus vykdomas elektroninis aukcionas, apie tai nurodoma skelbime apie supaprastintą pirkimą.

**XIV. SUPAPRASTINTOS SKELBIAMOS DERYBOS**

140. Vykdant supaprastintas skelbiamas derybas, apie pirkimą skelbiama šiose Taisyklėse nustatyta tvarka.

141. Supaprastintos skelbiamos derybos gali būti atliekamos ribojant kandidatų skaičių ir jo neribojant.

142. Kai ribojamas kandidatų skaičius, atliekama kvalifikacinė atranka, kaip nustatyta šių Taisyklių 136 ir 138 punktuose. Mažiausias skelbime apie pirkimą nurodomas kandidatų, kurie bus kviečiami derėtis, skaičius negali būti mažesnis kaip 3. Pateikti pasiūlymų turi būti pakviesta ne mažiau kandidatų, negu pirkimo sąlygose nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, pateikti pasiūlymų kviečiami visi kandidatai, kurie atitinka keliamus minimalius kvalifikacijos reikalavimus.Šios procedūros metu DT negali kviesti dalyvauti pirkime paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.

143. Pirminių pasiūlymų, jei kandidatų skaičius neribojamas, ir paraiškų pateikimo, kai ribojamas kandidatų, kurie bus kviečiami derėtis, skaičius, terminas negali būti trumpesnis kaip 7 darbo dienos nuo skelbimo apie pirkimą paskelbimo CVP IS dienos.

144. Supaprastintos skelbiamos derybos atliekamos tokiais etapais:

144.1. jei atliekama kvalifikacinė atranka, tiekėjų prašoma pateikti paraiškas;

144.2. tiekėjai prašomi pateikti pasiūlymus iki skelbime nurodyto termino pabaigos. Kai ribojamas kandidatų skaičius, pirminius pasiūlymus iki pirkimo dokumentuose nustatyto termino kviečiami pateikti kvalifikacinės atrankos metu atrinkti kandidatai;

144.3. susipažinus su pirminiais pasiūlymais, minimalius kvalifikacijos reikalavimus atitinkantys dalyviai (kai atliekama kvalifikacinė atranka – visi pirminius pasiūlymus pateikę dalyviai) kviečiami derėtis;

144.4. su kiekvienu tiekėju atskirai arba su visais tiekėjais kartu deramasi dėl pasiūlymo sąlygų, siekiant geriausio rezultato. Baigus derybas, dalyvių gali būti prašoma pateikti galutinius kainos pasiūlymus užklijuotuose vokuose. Vokų atplėšimas ir kainos paskelbimas vyksta viešame posėdyje, kuriame turi teisę dalyvauti visi pasiūlymus pateikę tiekėjai ar jų įgalioti atstovai;

144.5. vadovaujantis pirkimo dokumentuose nustatyta pasiūlymų vertinimo tvarka ir kriterijais, pagal derybų rezultatus, užfiksuotus pasiūlymuose ir derybų protokoluose, nustatomas geriausias pasiūlymas.

145. Derybų metu turi būti laikomasi šių reikalavimų:

145.1. tretiesiems asmenims negalima atskleisti jokios iš tiekėjo gautos informacijos be jo sutikimo, taip pat tiekėjas negali būti informuojamas apie su kitais tiekėjais pasiektus susitarimus;

145.2. visiems dalyviams turi būti taikomi vienodi reikalavimai, suteikiamos vienodos galimybės ir pateikiama vienoda informacija. Teikdama informaciją DT neturi diskriminuoti vienų tiekėjų kitų naudai;

145.3. tiekėjai kviečiami derėtis pagal pasiūlymų pateikimo eiliškumą;

145.4. derybų eiga turi būti įforminta raštu. Derybų protokolą pasirašo derybose dalyvavę Komisijos nariai ir dalyvio, su kuriuo derėtasi, įgaliotas atstovas. Protokole išdėstoma derybų eiga ir derybų metu pasiekti susitarimai.

**XV. APKLAUSA**

146. Apklausos būdas gali būti atliekamas Taisyklėse nustatytais atvejais ir kai pagal Viešųjų pirkimų įstatymą apie supaprastintą pirkimą neprivaloma skelbti:

146.1. perkamos prekės, paslaugos ar darbai, kai:

146.1.1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;

146.1.2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės, DT nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę tiekėjai, atitinkantys nustatytus minimalius kvalifikacijos reikalavimus;

146.1.3. dėl įvykių, kurių DT negalėjo iš anksto numatyti, būtina skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo DT delsimo arba neveiklumo;

146.1.4. atliekamas mažos vertės pirkimas esant bent vienai iš šių nustatytai sąlygai;

146.1.4.1. sudaromos prekių ar paslaugų pirkimo sutarties vertė neviršija 15 tūkstančių eurų be PVM; darbų pirkimo sutarties vertė 44 tūkstančių eurų be PVM;

146.1.4.2. būtina skubiai įsigyti prekių, paslaugų ar darbų;

146.1.4.3. esant sąlygoms nustatytoms šių 146.1.1; 146.1.2; 146.1.5; 146.2; 146.3; 146.4; 146.5 punktuose;

146.1.4.4. esant kitoms, objektyviai pateisinamoms aplinkybėms, dėl kurių netikslinga paskelbti apie pirkimą, pavyzdžiui, paskelbimas apie reikalautų neproporcingai didelių pirkimų organizatoriaus ar Komisijos pastangų, laiko ir (ar) lėšų sąnaudų.

146.1.4.5. dėl techninių, meninių priežasčių ar dėl objektyvių aplinkybių tik konkretus tiekėjas gali pateikti reikalingas prekes, pateikti paslaugas ar atilikti darbus ir nėra jokios kitos alternatyvos;

146.2. perkamos prekės ir paslaugos:

146.2.1. kai DT pagal ankstesnę pirkimo sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes DT, įsigijusi skirtingų techninių charakteristikų prekių ar paslaugų, negalėtų naudotis anksčiau pirktomis prekėmis ar paslaugomisarba patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

146.2.2. prekių ir paslaugų, skirtų Lietuvos Respublikos diplomatinėms atstovybėms, konsulinėms įstaigoms užsienyje ir Lietuvos Respublikos atstovybėms prie tarptautinių organizacijų, kariniams atstovams ir specialiesiems atašė, pirkimams užsienyje;

146.2.3. prekės ir paslaugos yra perkamos naudojant reprezentacinėms išlaidoms skirtas lėšas;

146.3. perkamos prekės, kai:

146.3.1. prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

146.3.2. prekių biržoje perkamos kotiruojamos prekės;

146.3.3. perkami muziejų eksponatai, archyvų ir bibliotekų dokumentai,prenumeruojami laikraščiai ir žurnalai;

146.3.4 ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;

146.3.5. prekės perkamos iš valstybės rezervo;

146.4. perkamos paslaugos, kai:

146.4.1. perkamos licencijos naudotis bibliotekų dokumentais ar duomenų (informacinėmis) bazėmis;

146.4.2. perkamos DT valstybės tarnautojų, profesinės karo tarnybos karių ir (ar) darbuotojų mokymo paslaugos;

146.4.3. perkamos literatūros, mokslo ir meno kūrinių autorių, atlikėjų ar jų kolektyvo paslaugos, taip pat mokslo, kultūros ir meno sričių projektų vertinimo ir pretendentų gauti teisės aktų nustatyta tvarka įsteigtas premijas veiklos šiose srityse vertinimo paslaugos;

146.4.4. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

146.4.5. perkamos mokslo ir studijų institucijų veiklos išorinio vertinimo, mokslo, studijų programų, meninės veiklos, taip pat šių institucijų paraiškų, dokumentų, reikalingų leidimui vykdyti studijas ir su studijomis susijusią veiklą gauti, ekspertinio vertinimo paslaugos.

146.5. perkamos paslaugos ir darbai, kai:

146.5.1. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima baigti sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

146.5.2. perkant iš esamo tiekėjo naujas paslaugas ar tokius pat darbus, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento.

147. Apklausos metu gali būti deramasi dėl pasiūlymo sąlygų. DT pirkimo dokumentuose nurodo, ar bus deramasi arba kokiais atvejais bus deramasi, ir derėjimosi tvarką.

148. Jei apklausos metu bus numatoma vykdyti elektroninį aukcioną, apie tai tiekėjams pranešama pirkimo dokumentuose.

149.. Komisija arba pirkimo organizatorius turi apklausti ne mažiau kaip tris potencialius tiekėjus, išskyrus šių Taisyklių 150 ir 151 punktuose nustatytus atvejus.

150. Mažiau nei trys tiekėjai gali būti apklausiami, kai rinkoje yra mažiau tiekėjų, kurie gali patiekti reikalingų prekių, suteikti paslaugų ar atlikti darbų.

151. Vienas tiekėjas gali būti apklausiamas šiais atvejais:

151.1. dėl techninių priežasčių, meninio kūrinio sukūrimo arba įsigijimo ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

151.2. už prekes atsiskaitoma pagal patvirtintus įkainius (pavyzdžiui, šaltas vanduo, dujos, elektra ir pan.);

151.3. didesnio tiekėjų skaičiaus apklausa reikalautų neproporcingai didelių Komisijos ar pirkimo organizatoriaus pastangų, laiko ir (ar) lėšų sąnaudų;

151.4. pirkimą būtina atlikti labai greitai. Šios aplinkybės negali priklausyti nuo DT delsimo arba neveiklumo;

151.5. DT pagal ankstesnę pirkimo sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes KAM, įsigijusi skirtingų techninių charakteristikų prekių ar paslaugų, negalėtų naudotis anksčiau pirktomis prekėmis ar paslaugomisar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

151.6. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima baigti sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

151.7. prekės ar paslaugos perkamos naudojant reprezentacinėms išlaidoms skirtas lėšas, kai sutarties vertė ne didesnė kaip 600 eurų be PVM;

151.8. perkamos DT reikalingos mokymo paslaugos, kai nėra daugiau tiekėjų, teikiančių mokymo paslaugas reikalingomis temomis ir terminais;

151.9. esant kitų objektyviai pateisinamų aplinkybių, dėl kurių neįmanoma apklausti daugiau kaip vieną tiekėją. Šios aplinkybės negali priklausyti nuo DT delsimo arba neveiklumo.

151.10. pirkimo sutarties vertė ne didesnė kaip 3 tūkstančiai eurų be PVM. (netaikoma supaprastintam atviram pirkimo būdui, kai pirkimas yra skelbiamas);

151.11. prenumeruojami laikraščiai, dienraščiai;

151.12. perkami gedulo vainikai, skelbiamos užuojautos;

151.13. pirkimas atliekamas vadovaujantis Viešųjų pirkimų 91 straipsnio nuostatomis, o CVP IS yra pasiskelbęs mažiau kaip 3 Viešųjų pirkimų 91 straipsnyje nurodyti tiekėjai, kurie gamina perkamas prekes, teikia perkamas paslaugas ar atlieka perkamus darbus. Šiuo atveju teikti pasiūlymus kviečiami visi Viešųjų pirkimų 91 straipsnyje nurodyti tiekėjai, kurie gamina perkamas prekes, teikia perkamas paslaugas ar atlieka perkamus darbus.

152. Tiekėjus apklausia Komisija arba pirkimo organizatorius.

153. Tiekėjai apklausiami žodžiu arba raštu. Tiekėjai Komisijos arba pirkimo organizatoriaus sprendimu arba DT vado atskiru nurodymu, gali būti apklausiami žodžiu šių Taisyklių 155 punkte nustatytais atvejais. Visais kitais atvejais tiekėjai apklausiami raštu.

154. Apklausa žodžiu gali būti atliekama, jei:

154.1. sutarties vertė ne didesnė kaip 3 tūkstančiai eurų be PVM;

154.2. perkama esant ypatingoms aplinkybėms: avarijai, stichinei nelaimei, epidemijai ir kitokiam nenugalimos jėgos poveikiui ar esant kitiems įvykiams, kai dėl skubos neįmanoma gauti pasiūlymų raštu;

154.3. perkamos DT reikalingos mokymo paslaugos Taisyklių 151.8 punkte nustatytu atveju, neatsižvelgiant į sutarties vertę.

155. Apklausiant žodžiu su tiekėjais bendraujama asmeniškai, telefonu. Taip pat galima pasinaudoti viešai tiekėjų pateikta informacija (pavyzdžiui, reklama internete ir kt.) apie siūlomas prekes, paslaugas ir darbus. Toks informacijos gavimas prilyginamas žodinei tiekėjų apklausai.

146. Apklausiant raštu, prašymai pateikti pasiūlymus tiekėjams pateikiami paštu, faksu, elektroniniu paštu ar naudojantis CVP IS priemonėmis. Tame pačiame pirkime dalyvaujantys tiekėjai turi būti apklausiami ta pačia forma.

157. Apklausos metu (išskyrus atvejus, kai apklausa atliekama analizuojant viešai paskelbtą informaciją) tiekėjams turi būti pateikiama ši informacija:

157.1. reikalavimai pirkimo objektui;

157.2. kokiais kriterijais vadovaujantis bus pasirenkamas tiekėjas, su kuriuo sudaroma pirkimo sutartis;

157.3. kokius dalykus turi nurodyti savo prekes, paslaugas ar darbus siūlantis tiekėjas, kokia forma (rašytine ar žodine) ir iki kada jis tai turi padaryti;

157.4. kaip DT informuos apklausiamą tiekėją apie sprendimą sudaryti pirkimo sutartį.

158. Jeigu apklausiamas tik vienas tiekėjas, jam gali būti teikiama ne visa šių Taisyklių 157 punkte nustatyta informacija. Prireikus tiekėjams gali būti pateikiama ir kita, šių Taisyklių 157 punkte nenurodyta informacija.

159. DT turi įsitikinti, kad pasiūlymą pateikęs tiekėjas yra pajėgus įvykdyti pirkimo sutartį. Tam Komisija arba pirkimo organizatorius gali kelti reikalavimus dėl tiekėjų kvalifikacijos ir prašyti informacijos apie kvalifikaciją. Visiems tiekėjams turi būti keliami vienodi reikalavimai ir prašoma pateikti to paties pobūdžio informaciją. Nei keliami reikalavimai, nei prašoma informacija negali dirbtinai diskriminuoti tiekėjų.

160. Apklausiant tiekėją ar tiekėjui atskirai kreipiantis, Komisija arba pirkimo organizatorius turi atsakyti į visus tiekėjo klausimus, kurie susiję su pirkimu ir tiekėjui reikalingi DT poreikiams ir galimybėms geriau suprasti, tačiau tiekėjui negali būti pateikta informacija, kuri pažeistų DT įsipareigojimus neatskleisti komercine (gamybine), tarnybos ar valstybės paslaptimi laikomos informacijos arba informacijos, kurios atskleidimas pakenktų viešiesiems interesams ar trukdytų sąžiningai konkurencijai. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija.

161. Tame pačiame pirkime dalyvaujantiems tiekėjams turi būti pateikta tokia pati informacija.

162. Pasiūlymus prašant pateikti vokuose (elektroninėmis priemonėmis – užkoduotus (užšifruotus), į vokų atplėšimo procedūrą, išskyrus pirkimą, kurio metu deramasi, gali būti kviečiami pasiūlymus pateikę tiekėjai ar jų įgalioti atstovai. Vokų atplėšimo metu skelbiama tiekėjų pasiūlyta kaina, jei vertinama ekonomiškai naudingiausio pasiūlymo vertinimo kriterijumi – vertinami techniniai pasiūlymų duomenys. Jei užkoduotus (užšifruotus) pasiūlymus prašoma pateikti tik CVP IS, susipažinimo su pasiūlymais procedūra atliekama mažiausiai dviejų Komisijos narių, įgaliotų peržiūrėti pasiūlymus, nedalyvaujant tiekėjams (jų atstovams). Informacija apie šią procedūrą ir tiekėjų pasiūlytas kainas, jei reikia – ir techninius duomenis, tiekėjams pateikiama CVP IS.

163. Apklausiant tiekėjus, jeigu tai nesukelia pernelyg didelių organizacinių sunkumų, galima derėtis dėl palankesnių tiekėjo siūlomų sąlygų. Derybų metu tiekėjai neturi būti diskriminuojami jiems pateikiant skirtingą informaciją ar kaip nors kitaip ribojant atskirų tiekėjų galimybes pagerinti savo pasiūlymus.

164. Jeigu apklausiant tiekėjus paaiškėja, kad reikia pakeisti reikalavimus pirkimo objektui, pirkimo iniciatorius parengia naujus reikalavimus ir suderina juos teisės aktų nustatyta tvarka. Tokiu atveju iš naujo apklausiami jau anksčiau apklausti tiekėjai, taip pat, prireikus, kiti tiekėjai.

165. Tiekėjų pasiūlymų vertinimo tikslas – išrinkti geriausią pasiūlymą, kurį pateikusiam tiekėjui DT siūlys sudaryti pirkimo sutartį.

166. Vertinama tik pagal tiekėjams apklausos metu nurodytus kriterijus.

167. Tiekėjų pasiūlymus vertina Komisija arba pirkimo organizatorius.

168. Jei apklausos metu numatoma vykdyti elektroninį aukcioną, apie tai tiekėjams pranešama pirkimo dokumentuose.

**XVI. SUPAPRASTINTAS PROJEKTO KONKURSAS**

169. Supaprastintas projekto konkursas gali būti vykdomas siekiant nustatyti geriausią planą ar projektą (paprastai teritorijų planavimo, architektūros, inžinerijos, duomenų apdorojimo ar panašaus pobūdžio) pateikusį tiekėją (tiekėjus), kai:

169.1. su supaprastinto projekto konkurso laimėtoju numatyta pasirašyti paslaugų pirkimo sutartį, arba

169.2. supaprastinto projekto konkurso laimėtoją, laimėtojus ar dalyvius numatyta apdovanoti prizais ar kitaip atsilyginti už dalyvavimą. Šiuo atveju perkančioji organizacija turi teisę paslaugų pirkimą tęsti apklausos būdu ir kviesti apklausoje dalyvauti supaprastinto projekto konkurso laimėtoją arba visus laimėtojus (pirmąsias vietas užėmusius dalyvius).

170. Supaprastintas projekto konkursas gali būti vykdomas supaprastinto atviro arba supaprastinto riboto projekto konkurso būdu.

171. Projektų pateikimo terminas supaprastinto atviro projekto konkursui negali būti trumpesnis kaip 10 darbo dienų nuo skelbimo apie pirkimą paskelbimo dienos, mažos vertės pirkimo atveju – 7 darbo dienos nuo skelbimo apie pirkimą paskelbimo dienos.

172. Paraiškų dalyvauti supaprastintame ribotame projekto konkurse pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo dienos, projektų pateikimo terminas negali būti trumpesnis kaip 10 darbo dienų, mažos vertės pirkimo atveju – 7 darbo dienos nuo kvietimų pateikti projektus išsiuntimo tiekėjams dienos.

173. Dalyvių skaičius supaprastintame atvirame projekto konkurse neribojamas.

174. Supaprastinto riboto projekto konkurso dokumentuose (skelbime apie projekto konkursą) nurodomas kandidatų, kurie bus atrinkti ir pakviesti pateikti projektus, skaičius ir kokie yra kandidatų išankstinės kvalifikacinės atrankos kriterijai. Nurodomas kandidatų, kurie bus pakviesti pateikti projektus, skaičius negali būti mažesnis kaip 3. Taip pat nurodoma, kad mažiau kandidatų gali būti pakviesta tik tuo atveju, kai pateikiama mažiau paraiškų arba tiekėjai neatitiko kvalifikacijos reikalavimų.

175. Supaprastintas ribotas projekto konkursas vykdomas etapais:

175.1. Viešųjų pirkimų įstatymo 86 straipsnyje nustatyta tvarka skelbiama apie supaprastintą ribotą projekto konkursą ir, vadovaujantis paskelbtais kvalifikacinės atrankos kriterijais, atrenkami tie kandidatai, kurie bus kviečiami pateikti projektus;

175.2. vadovaujantis supaprastinto projekto konkurso dokumentuose nustatyta projektų vertinimo tvarka, nagrinėjami, vertinami ir palyginami pakviestų dalyvių pateikti projektai.

176. Nustatant kvalifikacinės atrankos kriterijus, privaloma laikytis šių Taisyklių ~~82~~ 93 punkte nustatytų reikalavimų.

177. Vokai su projektais plėšiami dviejuose Komisijos posėdžiuose. Pirmame plėšiami vokai su projektais, antrame – vokai su devizų šifrais (vykdant projekto konkursą elektroninėmis priemonėmis – tiekėjų tapatybės atskleidžiamos antrame posėdyje). Apie šį posėdį visiems tiekėjams raštu pranešama ne vėliau kaip prieš 3 dienas. Pranešime turi būti nurodyta vokų su devizų šifrais atplėšimo (susipažinimo su devizų šifrais) vieta, diena, valanda ir minutė. Posėdyje turi teisę dalyvauti visi projektus pateikę tiekėjai ar jų atstovai. Vokus atplėšia vienas iš Komisijos narių. Atplėšus vokus arba susipažinus su devizų šifrais, Komisija posėdyje dalyvaujantiems tiekėjams paskelbia projektų eilę ir projektų devizų šifrus. Vokų su projektų devizų šifrais atplėšimo ar susipažinimo procedūrą Komisija įformina atskiru protokolu.

178. Supaprastinto atviro projekto konkurso atveju po vokų su projektų devizų šifrais atplėšimo (susipažinimo) ir devizų šifrų paskelbimo Komisija privalo patikrinti, ar dalyviai atitinka supaprastinto projekto konkurso dokumentuose nustatytus kvalifikacijos reikalavimus, ir atmesti projektus tų dalyvių, kurių kvalifikacija neatitinka nustatytų reikalavimų. Komisija dalyvių kvalifikaciją tikrina jiems nedalyvaujant. Prireikus kandidatai ir dalyviai gali būti kviečiami atsakyti į pastabas, kurias Komisija yra pateikusi protokole.

179. Komisija vertina, palygina tik tuos projektus, kurie atitinka supaprastinto projekto konkurso dokumentuose išdėstytus reikalavimus. Projektai vertinami nedalyvaujant juos pateikusiems tiekėjams. Vertinami tik anonimiškai pateikti projektai.

180. Komisija privalo atmesti tuos projektus, kurie:

180.1. išsiųsti ar gauti po supaprastinto projekto konkurso dokumentuose nustatyto galutinio projektų pateikimo termino;

180.2. pateikti pažeidžiant anonimiškumą;

180.3. neatitinka supaprastinto projekto konkurso dokumentuose išdėstytų reikalavimų.

181. Pateikti planai ar projektai vertinami pagal supaprastinto projekto konkurso dokumentuose nustatytus vertinimo kriterijus, numatytus šių Taisyklių 89 punkte. Supaprastinto projekto konkursui pateiktų planų ar projektų įvertinimui gali būti rengiamas viešas aptarimas, kuriame juos analizuoja Komisijos pakviesti ekspertai. Šio aptarimo išvados įforminamos protokolu. Komisijos nariai viešame aptarime savo nuomonės nepareiškia. Viešo aptarimo protokolas su ekspertų išvadomis pateikiamas Komisijai iki jos nustatyto termino. Ekspertai savo išvadas pateikia raštu. Ekspertų išvados Komisijai yra rekomendacinio pobūdžio.

182. Įvertinusi projektus, Komisija sudaro projektų eilę Komisijos suteiktų vertinimų mažėjimo tvarka. Esant reikalui, Komisija tame pačiame protokole pateikia projektams savo pastabas, reikalaujančias papildomo paaiškinimo. Ne vėliau kaip per 3 darbo dienas nuo vokų su projektų devizų šifrais atplėšimo (susipažinimo) procedūros įforminimo (o supaprastinto atviro projekto konkurso atveju – ir dalyvių kvalifikacijos patikrinimo) raštu pranešama kiekvienam kandidatui ir dalyviui apie projektų eilę, o kurio projektas neįrašytas į šią eilę – ir projekto atmetimo priežastis.

183. Komisija gali ir neskirti pirmosios vietos, jeigu mano, kad pateikti projektai atitinka formalius reikalavimus, tačiau, atsižvelgiant į supaprastinto projekto konkurso dokumentuose nurodytus tikslus, perkančiajai organizacijai yra nepriimtini.

184. Supaprastinto projekto konkurso dalyviams nelaimėję projektai iki konkurso dokumentuose nurodytos datos grąžinami juos pateikusiems dalyviams.

**XVII. ELEKTRONINIS AUKCIONAS**

185. Elektroninis aukcionas vykdomas tik elektroninėmis priemonėmis. Elektroninį aukcioną DT gali vykdyti CVPIS priemonėmis arba kitomis elektroninėmis priemonėmis, jeigu jos atitinka Viešųjų pirkimų įstatymo 17 straipsnyje nustatytus reikalavimus.

186. Elektroniniam aukcionui pateikti pasiūlymai vertinami remiantis:

186.1. tik kaina, kai pasiūlymų vertinimo kriterijus yra mažiausia kaina;

186.2. kaina ir (ar) naujomis pasiūlymo kriterijų reikšmėmis, nurodytomis pirkimo dokumentuose, kai pirkimo sutartis sudaroma su ekonomiškai naudingiausią pasiūlymą pateikusiu tiekėju.

187. Komisija arba pirkimo organizatorius, nusprendęs taikyti elektroninį aukcioną, tai nurodo skelbime apie pirkimą. Skelbime, be kita ko, nurodoma ši informacija:

187.1. pasiūlymo kriterijų vertinamos reikšmės, jei jas galima išmatuoti ir išreikšti skaičiais arba procentais;

187.2. pasiūlymo verčių, kurios gali būti pateiktos, ribos, susijusios su pirkimo objekto specifikacijomis;

187.3. informacija, kuri bus pateikiama elektroninio aukciono dalyviams, ir, jei reikia, kada su ja bus galima susipažinti;

187.4. atitinkama informacija apie elektroninio aukciono eigą;

187.5. sąlygos, kuriomis dalyviai galės teikti savo pasiūlymus, jei reikia, nurodomas mažiausias skirtumas tarp pasiūlymų;

187.6. atitinkama informacija apie naudojamą elektroninę įrangą, jos suderinimą ir ryšio technines specifikacijas.

188. Komisija arba pirkimo organizatorius, prieš pradėdamas elektroninį aukcioną:

188.1. atlieka pradinį išsamų pasiūlymų vertinimą pagal mažiausią kainos ar ekonomiškai naudingiausio pasiūlymo kriterijų ir nurodytą kiekvieno jų reikšmingumą;

188.2. kviečia elektroninėmis priemonėmis vienu metu visus dalyvius, kurie yra pateikę priimtinus pasiūlymus, pateikti naujas kainas ir (arba) naujas reikšmes. Kvietime nurodoma visa svarbi informacija, kaip dalyviui prisijungti prie elektroninės įrangos, ir elektroninio aukciono pradžios data ir laikas. Elektroninis aukcionas gali būti vykdomas keliais vienas po kito einančiais etapais. Elektroninis aukcionas negali prasidėti anksčiau kaip po 2 darbo dienų nuo tos dienos, kurią buvo išsiųsti kvietimai.

189. Kai pasiūlymas vertinamas pagal ekonomiškai naudingiausio pasiūlymo kriterijų, kartu su kvietimu pateikiami atitinkamo dalyvio išsamaus pasiūlymo savybių vertinimo reikšmių rezultatai. Kvietime taip pat nurodoma matematinė formulė, kuri bus taikoma naujų pasiūlymų eiliškumui automatiniu būdu nustatyti. Sudarant formulę turi būti atsižvelgta į visų nustatytų pasiūlymų savybių vertinimo pagal konkrečia verte išreikštą kriterijų reikšmingumą, nurodytą skelbime apie pirkimą ar kituose pirkimo dokumentuose. Jei leidžiami alternatyvūs pasiūlymai, kiekvienam pasiūlymui nurodoma atskira formulė.

190. Kiekviename elektroninio aukciono etape Komisija arba pirkimo organizatorius vienu metu visiems dalyviams praneša informaciją, kurios turi pakakti, kad jie bet kuriuo metu galėtų nustatyti savo vietą pasiūlymų eilėje. Jis taip pat gali suteikti ir kitokią informaciją apie pateiktas kainas ir vertes, jei tai yra nurodyta pirkimo dokumentuose. Komisija, pirkimo organizatorius taip pat bet kuriuo metu gali paskelbti dalyvių skaičių tame aukciono etape, tačiau jis negali atskleisti informacijos, leidžiančios atpažinti elektroninio aukciono dalyvį bet kuriame elektroninio aukciono etape.

191. Elektroninis aukcionas uždaromas vienu ar keliais būdais:

191.1. kvietime dalyvauti aukcione iš anksto nurodo nustatytą aukciono uždarymo datą ir laiką;

191.2. kai nebegauna naujų kainų arba naujų reikšmių, kurios atitiktų DT nustatytus reikalavimus dėl mažiausio skirtumo tarp teikiamų pasiūlymų. Šiuo atveju Komisija arba pirkimo organizatorius kvietime dalyvauti aukcione nurodo laiką, kuris turi praeiti nuo paskutinio pasiūlymo pateikimo iki elektroninio aukciono pabaigos;

191.3. kai baigiami visi kvietime dalyvauti nurodyti aukciono etapai. Komisijai arba pirkimo organizatoriui nusprendus, kad elektroninis aukcionas bus baigiamas pagal šį punktą ar kartu derinant su 191.2. papunkčio sąlyga, kvietime dalyvauti aukcione nurodomas kiekvieno aukciono etapo laiko grafikas.

192. Komisija, pirkimo organizatorius, uždaręs elektroninį aukcioną, remdamasis elektroninio aukciono rezultatais nustato laimėtoją, su kuriuo bus sudaryta pirkimo sutartis.

193. Komisija, pirkimo organizatorius privalo deramai naudotis elektroniniu aukcionu ir jo netaikyti tokiu būdu, kad būtų užkirstas kelias konkurencijai, ji būtų apribota ar iškreipta arba kad būtų pakeistas skelbime apie pirkimą ir kituose pirkimo dokumentuose nurodytas pirkimo objektas.

**XVII. DINAMINĖ PIRKIMŲ SISTEMA**

194. DT pirkimams atlikti gali taikyti dinaminę pirkimo sistemą. Pirkimas taikant dinaminę pirkimo sistemą atliekamas naudojant tik elektronines priemones.

195. Taikant dinaminę pirkimo sistemą turi būti laikomasi atviros procedūros visuose pirkimo etapuose iki pirkimo sutarties sudarymo. Dinaminėje pirkimo sistemoje leidžiama dalyvauti visiems tiekėjams, kurie atitinka DT nustatytus kvalifikacijos reikalavimus ir yra pateikę orientacinį pasiūlymą, atitinkantį pirkimo dokumentų reikalavimus. Orientacinis pasiūlymas yra toks pasiūlymas, kuris gali būti patobulintas bet kuriuo metu per dinaminės pirkimo sistemos galiojimo laiką, su sąlyga, kad jis ir toliau atitiktų pirkimo dokumentuose nustatytus reikalavimus.

196. Taikydama dinaminę pirkimo sistemą DT:

196.1. Viešųjų pirkimų įstatymo nustatyta tvarka publikuoja skelbimą apie pirkimą, jame nurodydama, kad bus taikoma dinaminė pirkimo sistema;

196.2. be kitų dalykų, pirkimo dokumentuose apibūdina pirkimo objektą, pateikia būtiną informaciją apie dinaminę pirkimo sistemą, taip pat naudojamą elektroninę įrangą, techninio prisijungimo priemones ir jų specifikacijas;

196.3. skelbime apie pirkimą nurodo interneto adresą, kuriuo iki dinaminės sistemos pabaigos elektroninėmis priemonėmis nevaržomai ir tiesiogiai galima susipažinti su pirkimo dokumentais.

197. DT suteikia galimybę visiems tiekėjams pateikti orientacinį pasiūlymą per visą dinaminės pirkimo sistemos galiojimo laiką. Komisija arba pirkimo organizatorius turi įvertinti pateiktus orientacinius pasiūlymus ne vėliau kaip per 15 dienų nuo orientacinio pasiūlymo pateikimo dienos. Komisija arba pirkimo organizatorius turi teisę pratęsti orientacinių pasiūlymų vertinimo terminą, jeigu nėra išsiųstas kvietimas pateikti pasiūlymus. Komisija arba pirkimo organizatorius nedelsdamas praneša tiekėjui apie leidimą dalyvauti dinaminėje pirkimo sistemoje arba apie jo orientacinio pasiūlymo atmetimą.

198. Prieš pakviesdamas tiekėjus pateikti pasiūlymą dėl konkretaus pirkimo Komisija, pirkimo organizatorius skelbia supaprastintą skelbimą apie pirkimą dinaminėje sistemoje ir kviečia visus suinteresuotus tiekėjus per nustatytą terminą, kuris negali būti trumpesnis kaip 7 dienos nuo supaprastinto skelbimo publikavimo DT tinklalapyje ir / ar CVP IS, mažos vertės pirkimo atveju – CVP IS paskelbimo dienos, pateikti orientacinį pasiūlymą pagal šių Taisyklių 162 punkto nuostatas. Komisija, pirkimo organizatorius negali tęsti pirkimo procedūrų, kol jis nėra užbaigusi visų iki nustatyto termino pabaigos gautų orientacinių pasiūlymų vertinimo.

199. Komisija, pirkimo organizatorius, atlikdamas kiekvieną konkretų pirkimą pagal dinaminę pirkimo sistemą, kviečia visus tiekėjus, kuriems leista dalyvauti sistemoje, pateikti pasiūlymą. Tuo tikslu jie nustato ir kvietime tiekėjams nurodo pasiūlymo pateikimo terminą.

200. Komisija, pirkimo organizatorius, vadovaudamiesi pasiūlymų vertinimo kriterijais, nurodytais skelbime dėl dinaminės pirkimo sistemos sudarymo, nustato geriausią pasiūlymą pateikusį tiekėją ir su juo sudaro pirkimo sutartį.

201. Dinaminė pirkimo sistema negali galioti ilgiau kaip ketverius metus.

202. DT negali taikyti dinaminės pirkimo sistemos taip, kad būtų trukdoma, ribojama ar iškreipiama konkurencija.

203. DT negali imti kokių nors mokesčių iš suinteresuotų tiekėjų arba dinaminės sistemos dalyvių.

**XVIII.** **SUPAPRASTINTŲ MAŽOS VERTĖS PIRKIMŲ YPATUMAI**

204. Supaprastintas mažos vertės pirkimas gali būti atliekamas visais šiose Taisyklėse nustatytais supaprastintų pirkimų būdais, atsižvelgiant į šių būdų pasirinkimo sąlygas.

205. Supaprastinti mažos vertės pirkimai gali būti skelbiami ir neskelbiami. Atliekant mažos vertės pirkimus, kai sutarties vertė viršija 15 tūkstančių eurų be PVM, apie kiekvieną pirkimą, išskyrus atvejus, kai Taisyklėse nustatyta tvarka pirkimas atliekamas apklausos būdu, skelbiama CVP IS. Skelbime (arba kartu su skelbimu pateiktuose pirkimo dokumentuose) pateikiamos su mažos vertės pirkimu susijusios pirkimo sąlygos. Nustatant pasiūlymų pateikimo terminą, atsižvelgiama į tai, ar CVP IS arba krašto apsaugos ministerijos interneto svetainėje yra paskelbtos ir laisvai prieinamos visos pirkimo sąlygos ar tiekėjų prašoma pateikti informaciją apie kvalifikaciją, kokio sudėtingumo yra pirkimo objektas, ir kitas aplinkybes, tačiau pasiūlymų pateikimo terminas negali būti trumpesnis kaip 7 darbo dienos. Neskelbiamų mažos vertės pirkimų atliekamų Apklausos būdu pasiūlymų pateikimo terminas - ne trumpesnis kaip 3 darbo dienos.

206. DT turi nustatyti pakankamą terminą kreiptis dėl pirkimo dokumentų paaiškinimo ir užtikrinti, kad paaiškinimai būtų išsiųsti visiems pirkimo dokumentus gavusiems tiekėjams.

**XIX. DOKUMENTŲ IR INFORMACIJOS APIE PIRKIMĄ TEIKIMAS**

207. Komisija ar pirkimų organizatorius suinteresuotiems kandidatams ir suinteresuotiems dalyviams, išskyrus atvejus, kai pirkimo sutarties vertė mažesnė kaip 3 tūkstančiai eurų be PVM, nedelsiant (ne vėliau kaip per 5 darbo dienas) raštu praneša apie priimtą sprendimą sudaryti pirkimo ar preliminariąją sutartį, arba sprendimą dėl leidimo dalyvauti dinaminėje pirkimo sistemoje, pateikia Viešųjų pirkimų įstatymo 41 straipsnio 2 dalyje arba Viešųjų pirkimų, atliekamų gynybos ir saugumo srityje, įstatymo 45 straipsnio 2 dalyje bei Taisyklių 154 punkte nurodytos atitinkamos informacijos, kuri dar nebuvo pateikta viešojo pirkimo procedūros metu, santrauką ir nurodo nustatytą pasiūlymų eilę, laimėjusį pasiūlymą , tikslų atidėjimo terminą. DT taip pat nurodomos priežastis, dėl kurių buvo priimtas sprendimas nesudaryti pirkimo ar preliminariosios sutarties, pradėti pirkimą ar dinaminę pirkimų sistemą iš naujo.

208. DT, gavusi kandidato ar dalyvio raštu pateiktą prašymą, turi nedelsdama, ne vėliau kaip per 10 dienų nuo prašymo gavimo dienos, nurodyti:

208.1. kandidatui – jo paraiškos atmetimo priežastis;

208.2. dalyviui, kurio pasiūlymas nebuvo atmestas, – laimėjusio pasiūlymo charakteristikas ir santykinius pranašumus, dėl kurių šis pasiūlymas buvo pripažintas geriausiu, taip pat šį pasiūlymą pateikusio dalyvio ar preliminariosios sutarties šalių pavadinimus;

208.3. dalyviui, kurio pasiūlymas buvo atmestas, pasiūlymo atmetimo priežastis, tarp jų ir nurodytas Viešųjų pirkimų įstatymo 25 straipsnio 4 ir 5 dalyse, taip pat priežastis, dėl kurių priimtas sprendimas dėl nelygiavertiškumo arba sprendimas, kad prekės, paslaugos ar darbai neatitinka rezultatų apibūdinimo ar funkcinių reikalavimų.

Šis punktas netaikomas, kai supaprastintas pirkimas atliekamas apklausos būdu žodžiu.

209. Susipažinti su informacija, susijusia su pasiūlymų nagrinėjimu, aiškinimu, vertinimu ir palyginimu, gali tik Komisijos nariai, pirkimo organizatorius ir DT pakviesti ekspertai, DT viršininkas, jo įgalioti asmenys. Ši informacija teikiama Viešųjų pirkimų tarnybai, kitiems asmenims ir institucijoms, turinčioms tokią teisę pagal Lietuvos Respublikos įstatymus, taip pat Lietuvos Respublikos Vyriausybės nutarimu įgalioti Europos Sąjungos finansinę paramą administruojantys viešieji juridiniai asmenys.

210. DT, Komisija, jos nariai, pirkimo organizatorius ar ekspertai ir kiti asmenys, nepažeisdami įstatymų reikalavimų, ypač dėl sudarytų sutarčių skelbimo ir informacijos, susijusios su jos teikimu kandidatams ir dalyviams, kaip nurodyta Viešųjų pirkimų įstatymo 41, 74 79 straipsniuose ir 86 straipsnio 4 dalyje, negali tretiesiems asmenims atskleisti DT pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija. Dalyvių reikalavimu DT turi juos supažindinti su kitų dalyvių pasiūlymais, išskyrus tą informaciją, kurią dalyviai nurodė kaip konfidencialią.

211. Pasibaigus pirkimui jį atlikusi Komisija ar pirkimo organizatorius pateikia padaliniui, atsakingam už su pirkimais susijusių dokumentų apskaitą, visus su pirkimu susijusius dokumentus (įsakymą dėl Komisijos sudarymo ar pirkimo organizatoriaus paskyrimo, užduoties, pirkimo dokumentus, tiekėjų paraiškas ir pasiūlymus, Komisijos posėdžių protokolus, Pirkimo eigos pažymą, Apklausos pažymą, pirkimo sutarties kopiją ir kt.). Pirkimo dokumentai suformuojami pirkimo eigos chronologine tvarka ir sunumeruojami). Jeigu sutartis sudaroma žodžiu, šiam padaliniui pateikiama informacija apie tiekėją ir sudarytos sutarties vertę.

212 Kiekvieno pirkimo atveju Komisija arba pirkimo organizatorius CVP IS priemonėmis Viešųjų pirkimų tarnybos nustatyta tvarka pildo ir teikia Viešųjų pirkimų tarnybai pirkimo procedūrų ataskaitas. Ši ataskaita neteikiama, kai pirkimo sutartis sudaroma preliminariosios sutarties pagrindu, arba atliekamas mažos vertės pirkimas.

213. Už sutarties vykdymą atsakingas asmuo, įvykdžius sutartį ar ją nutraukus (išskyrus mažos vertės pirkimų sutartis), nedelsdamas (ne vėliau kaip per 3 darbo dienas) turi pateikti padaliniui, atsakingam už su pirkimais susijusių dokumentų apskaitą, informaciją apie tai, kada pirkimo sutartis įvykdyta ar nutraukta ir kokia jos vertė. Taip pat, už sutarties vykdymą atsakingas asmuo, Viešųjų pirkimų tarnybos nustatyta tvarka, turi užpildyti ir pateikti įvykdytos ar nutrauktos pirkimo sutarties (išskyrus preliminariosios sutarties pagrindu sudarytas sutartis).

 214. Padalinys, atsakingas už su pirkimais susijusių dokumentų apskaitą, Komisijos ar pirkimo organizatorių pateiktus šių Taisyklių 211 punkte nurodytus duomenis registruoja supaprastintų pirkimų žurnale.

215. DT privalo Viešųjų pirkimų tarnybai pagal jos nustatytas formas ir reikalavimus pateikti ataskaitą kai:

215.1. kai pagal preliminariąsias sutartis sudaromos pagrindinės pirkimo sutartys;

215.2. mažos vertės pirkimų;

215.3. pirkimų, atliktų pagal Viešųjų pirkimų įstatymo 91 straipsnio reikalavimus;

215.4. kiekvienos įvykdytos ar nutrauktos pirkimo sutarties (preliminariosios sutarties) ataskaitą, išskyrus ataskaitą, sudarytą atliekant mažos vertės pirkimus, Viešųjų pirkimų įstatymo 85 straipsnio 6 dalyje nurodytus supaprastintus pirkimus ar pirkimus pagal sudarytą preliminariąją sutartį, ne vėliau kaip per 14 dienų, įvykdžius ar nutraukus pirkimo sutartį (preliminariąją sutartį).

**XXii. GINČŲ NAGRINĖJIMAS**

216. Tiekėjai turi teisę pateikti DT pretenzijas dėl pirkimo dokumentų, pirkimo procedūrų, su pirkimu susijusių Komisijos, pirkimo organizatoriaus veiksmų ar neveikimo, jeigu mano, kad tai pažeidžia jų teises ar teisėtus interesus. Tiekėjo pageidavimu jis turi būti žodžiu ar raštu supažindintas su pretenzijų pateikimo ir nagrinėjimo tvarka. Pretenzijos pateikiamos raštu per 5 kalendorines dienas nuo dienos, kurią tiekėjas sužinojo arba turėjo sužinoti apie tariamą savo teisių ar teisėtų interesų pažeidimą.

217. Nagrinėjamos visos tiekėjų pretenzijos, gautos iki pirkimo sutarties sudarymo.

218. Gavus tiekėjo pretenzijas raštu, pretenzijos nagrinėjimo laikotarpiu pirkimo procedūros yra sustabdomos, o atskirų procedūrų vykdymo terminai atidedami, kol šios pretenzijos bus išnagrinėtos ir priimtas sprendimas. Pirkimo procedūros nestabdomos, jeigu jas sustabdžius DT ar tiekėjas patirtų daug didesnių nuostolių už tuos, kuriuos galėtų patirti pretenziją pateikęs tiekėjas ir tik gavus Viešųjų pirkimų tarnybos sutikimą.

219. Pretenzijos turi būti išnagrinėtos ir priimtas motyvuotas sprendimas ne vėliau kaip per 5 dienas nuo pretenzijų gavimo dienos, o apie priimtą sprendimą ne vėliau kaip kitą darbo dieną turi būti išsiųstas pranešimas pretenzijas pateikusiam tiekėjui, taip pat informuoti apie anksčiau praneštų pirkimo procedūrų terminų pakeitimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_